title: Gerd Binnig

text: Gerd Binnig (s. 20. heinäkuuta 1947 Länsi-Saksa) on saksalainen fyysikko. Hän ja Heinrich Rohrer kehittivät yhdessä tunnelointimikroskooppia, josta he saivat Nobelin fysiikanpalkinnon vuonna 1986.


title: Gerd Binnig

text: Binnig vietti nuoruutensa sodan runtelemilla alueilla. Binnigin perhe asui sekä Frankfurtissa että Offenbach am Mainissa, ja siksi hän kävi koulua molemmissa kaupungeissa. Jo 10-vuotiaana hänelle oli selvää, että hänestä tulisi fyysikko, mutta myöhemmin hän mietti, tekikö hän oikean valinnan. Hän keskittyi enemmän musiikkiin ja soitti myös yhtyeessä. Viulua hän soitti 15-vuotiaana koulun orkesterissa.


title: Gerd Binnig

text: Binnig meni naimisiin psykologi Lore Waglerin kanssa vuonna 1969, ja heille syntyi kaksi lasta, tytär Sveitsissä ja poika Yhdysvalloissa.


title: Gerd Binnig

text: Binnig aloitti työt IBM:llä vuonna 1978 Zürichin tutkimusryhmässä, jossa hän tutustui Heinrich Rohreriin.


title: Nishitaman piirikunta

text: Nishitaman piirikunta () on piirikunta Japanissa Tokion prefektuurin länsiosassa. Piirikunnan pinta-ala on 375,96 neliökilometriä ja siellä on 59 303 asukasta (vuonna 2005). Siihen kuuluu kolme kauppalaa ("machi") ja yksi kylä ("mura"): Historiallisesti myös Ōmen, Fussan, Hamuran ja Akirunon kaupungit kuuluivat Nishitaman piirikuntaan. Ne kuitenkin irtaantuivat piirikunnasta saatuaan kaupunkioikeudet. Piirikunnan nimi merkitsee Länsi-Tamaa: Tama on Tokion prefektuurin alue, joka sijaitsi aikaisemmin Tokion kaupungin ja nykyään Tokion erillisalueiden länsipuolella.


title: Cessna 150

text: Cessna 150 on kaksipaikkainen yleisilmailukone, joka kehitettiin 1950-luvulla. Sitä valmisti Cessnan lentokonetehdas Wichitassa, Kansasissa Yhdysvalloissa.


title: Cessna 150

text: Cessna 150 on taloudellinen ja helppo lentää, ja siitä tuli siksi maailman suosituimpia kaksipaikkaisia lentokoneita. Moni lentäjä on aloittanut Cessna 150 -koneella. Koneita rakennettiin yhteensä yli 20 000 kappaletta vuosina 1959–1977, ja niistä suurin osa lentää yhä. Cessna 150:n seuraajaksi tuli vuonna 1978 Cessna 152.


title: Cessna 150

text: Cessna 150:n moottori on Continentalin nelisylinterinen, 100-hevosvoimainen mäntämoottori. Konetta rakensi Yhdysvaltojen lisäksi Reims Aviation Ranskassa. Siitä oli myös olemassa taitolentoon hyväksytty versio Cessna 150 Aerobat. Cessna 150 on näytteillä Suomen ilmailumuseossa.


title: Nova-raketti

text: Nova-raketti on yhteisnimitys useille kantorakettisuunnitelmille, joita NASA suunnitteli 1950-luvulta alkaen.


title: Nova-raketti

text: Ensimmäisen kerran Nova-suunnitelman raketteja esiteltiin presidentti Eisenhowerille tammikuussa 1959. Rakettia harkittiin käytettäväksi Apollo-kuulennoilla, ensimmäinen malli olisi kyenyt lähettämään kuuhun menevälle 24 tonnin kuorman eli noin puolet Saturn V:n kapasiteetista, ja suunnitelmissa oli myös selvästi maailman suurinta lentänyttä rakettia Saturn V:tä järeämpiä malleja, mm. C8 joka oli noin puolitoista kertaa Saturn V:n painoinen. Lopulta kuulennoille valittiin kuitenkin Saturn V.


title: Nova-raketti

text: Tämän jälkeen Novasta suunniteltiin vielä paljon järeämpiä, yli kolme kertaa Saturn V:n painoisia malleja, käytettäväksi Mars-lennoilla, mutta Nasan budjetin käytyä tiukemmaksi näistä mars-lento-suunnitelmista ja sen myötä Nova-raketista luovuttiin kokonaan vuonna 1964.


title: Travis Smith (muusikko)

text: Travis Smith (s. 29. huhtikuuta 1982 Bainbridge, Georgia) on yhdysvaltalainen rumpali, joka on metalliyhtyeen Triviumin perustajajäsen. 4. tammikuuta 2010 hänet korvasi Nick Augusto. Parhaiten Smith tunnetaan nopeasta jalkatyöstään tuplabassorumpupedaalien parissa, jonka ansiosta Smith on saanut useita palkintoja parhaana modernina rumpalina (kuten Revolverilta). Myös Metal Hammer -lehti palkitsi Smithin vuoden 2006 parhaana rumpalina "Golden God" -palkinnolla. Smith jätti Triviumin voidakseen viettää enemmän aikaa perheensä ja vaimonsa kanssa.


title: Travis Smith (muusikko)

text: Smith käyttää Drum Workshopin rumpusettiä, Sabianin symbaaleja ja Ddrumin triggerejä.


title: Travis Smith (muusikko)

text: Rummut: PDP Platinum Series: 8x7 pikkutomi, 10x8 pikkutomi, 12x9 pikkutomi, 14x11 pikkutomi, 16x14 lattiatomi, 18x16 lattiatomi, 22x18 bassorumpu (x2) ja 14x6.5 virvelirumpu.


title: Travis Smith (muusikko)

text: Hardware: Gibraltar: rumpuräkki ja paljon muuta hardwarea. DW 9000 sarjan pedaalit.


title: Travis Smith (muusikko)

text: Kalvot: Aqurian (käyttänyt tammikuusta 2007 lähtien)


title: Travis Smith (muusikko)

text:
Symbaalit: Sabian: AAX Stage Hihats 14", AAX X-Plosion Crash 17 & 19", HH Power Bell Ride 22", Paragon Chinese 19",
AAX-Xtreme Chinese 19" (x2), HHX Evolution O-Zone Crash 20", HHX Evolution O-Zone Crash 18".


title: Travis Smith (muusikko)

text: Kapulat: Ahead Signature.


title: Sopwith Pup

text: Sopwith Pup oli brittiläinen, ensimmäisen maailmansodan aikainen kaksitasoinen, yksimoottorinen ja yksipaikkainen hävittäjälentokone.


title: Nicolaas Bloembergen

text: Nicolaas Bloembergen (11. maaliskuuta 1920 Dordrecht – 5. syyskuuta 2017) oli alankomaalainen fyysikko. Bloembergen, Arthur Schawlow ja Kai Siegbahn saivat Nobelin fysiikanpalkinnon vuonna 1981. Bloembergenille ja Schawlowille palkinto annettiin laserspektroskopian kehittämisestä.


title: Nicolaas Bloembergen

text: Käynnissä olleen toisen maailmansodan takia Bloembergen joutui muuttamaan Euroopasta Yhdysvaltoihin, jotta voisi jatkaa opiskelujaan. Opiskelupaikaksi hän valitsi Harvardin yliopiston. Vuonna 1958 hänestä tuli Yhdysvaltain kansalainen.


title: Heikki Hakala

text: Heikki Tapani Hakala (s. 21. toukokuuta 1959 Lahti) oli Etelä-Suomen Sanomien päätoimittaja vuosina 1997–2014.


title: Heikki Hakala

text: Aiemmin Hakala työskenteli Savon Sanomien (1980–1983) ja Kauppalehden toimittajana (1983–1986). Vuosina 1986–1989 hän oli Satakunnan Kirjateollisuus Oy:n julkaisupäällikkö, 1989–1992 Sanomaprintin erikoislehtien ja yritysjulkaisujen toimituspäällikkö ja 1992–1995 Lehdistön sanomapalvelun päätoimittaja. Vuosina 1995–1996 Hakala työskenteli Veronmaksajain Keskusliiton tiedotuspäällikkönä.


title: Heikki Hakala

text: Hakala toimi Kirkon tiedotuskeskuksen neuvottelukunnan jäsenenä vuosina 1992–1996 ja kirkon tiedonjulkistamispalkintolautakunnassa vuosina 1994–1996. Vuosina 1997–2004 Hakala oli Kansan Raamattuseuran kustannusyhtiö Karas-Sana Oy:n hallituksen ja vuosina 1998–2004 Kotimaa-kustannus Oy:n neuvottelukunnan jäsen. Helsingissä asuessaan hän toimi Käpylän seurakunnan seurakuntaneuvostossa, muttei ole Lahteen muutettuaan osallistunut seurakunnalliseen toimintaan luottamushenkilönä. Vuonna 2001 Hakala sai Kirkon tiedonvälityspalkinnon.


title: Heikki Hakala

text: Hakala on ollut Päätoimittajien yhdistyksen johtokunnan jäsen ja puheenjohtaja. Hän on ollut myös Diabetesliiton varapuheenjohtaja, Tekesin valtuuskunnan jäsen kaudella 2012–2015 ja Suomen suurloosin tiedotustoimikunnan puheenjohtaja vapaamuurareissa.


title: Kassandra

text: Kassandra () oli kreikkalaisessa mytologiassa traaginen hahmo. Hän oli Troijan kuninkaan Priamoksen ja Hekaben tytär, jolle Apollon oli antanut ennustamisen lahjan voittaakseen hänen rakkautensa.


title: Kassandra

text: Kassandra kunnioitti orakkelijumalaansa Apollonia, joka halusi tehdä Kassandrasta rakastettunsa. Tämä kuitenkin hylkäsi tarjouksen. Kostoksi Apollon muutti Kassandran profetoimislahjaa lisäehdolla, että tämän ennustuksia ei kukaan uskoisi. Siksi Kassandran ennustuksia Troijan tuhosta ei uskottu. Troijan kukistuttua Kassandra joutui Aiaksen sotasaaliina Agamemnonille. Hänet vietiin Mykeneen, jossa hänet murhattiin.


title: Kassandra

text: Myöhemmin ruvettiin nimittämään ”Kassandran huudoiksi” varoituksia, joista ihmiset eivät välitä.


title: Petri Lehtonen (jääkiekkoilija)

text: Petri "Lehi" Lehtonen (s. 4. heinäkuuta 1976 Forssa) on suomalainen aktiiviuransa lopettanut jääkiekkoilija. Hän pelasi lähinnä keskushyökkääjänä.


title: Petri Lehtonen (jääkiekkoilija)

text: Juniorivuosinaan Lehtonen pelasi Forssan Palloseuran juniorijoukkueissa ja myös miesten joukkueessa. Kaudella 1999–2000 hän pelasi Norjassa Frisk Tigersin joukkueessa, jossa hän teki 36 ottelussa 20 maalia ja antoi 20 maalisyöttöä, jäähyjä hänelle kertyi 0 min. Norjasta hän siirtyi pelaamaan Mikkelin Jukureihin, jossa neljä kautta tuottivat hurjat tehopisteet ja kolme Mestiksen mestaruutta. Kaudeksi 2004–2005 Lehtonen siirtyi Ranskaan, jossa pelasi vuoden tehden tehot 12+12 28 ottelussa. Yhden Ranskan-vuoden jälkeen hän palasi Jukureihin ja juhli heti neljättä Mestiksen mestaruuttaan. Hän pelasi Jukureissa kauteen 2007–2008 asti, kunnes lopetti ammattilaisuransa. Lehtonen ehti pelata Jukureissa kaikkiaan seitsemän kautta. Kauden 2008–2009 Lehtonen pelasi II divisioonassa, mikkeliläisen Hydraulic Oilersin joukkueessa. Kaudeksi 2009–2010 Lehtonen palasi pelaamaan Jukureiden riveihin.


title: Petri Lehtonen (jääkiekkoilija)

text: Lehtonen on pelannut urallaan myös B-maaotteluita ja pelannut Suomen joukkueessa Rauman Pitsiturnauksessa 2005. . Lehtonen on pelannut 15-vuotiaasta asti joka kauden Antti Laakson kanssa samassa joukkueessa ja yleensä samassa ketjussa, ulkomaanvuosia lukuun ottamatta.


title: Pietari–Varsova-rata

text: Pietari–Varsova-rata on Pietarin ja Varsovan välinen rautatie. Se kulkee viiden maan – Venäjän, Latvian, Liettuan, Valko-Venäjän ja Puolan – alueella.


title: Pietari–Varsova-rata

text: Rautatien suunnittelutyön käynnisti Venäjän tsaari Nikolai I 15. helmikuuta 1859 antamallaan määräyksellä. Määräys radan rakentamisesta allekirjoitettiin 23. marraskuuta 1851, ja rakennustyöt käynnistyivät seuraavana vuonna.


title: Pietari–Varsova-rata

text: Työmaa jaettiin aluksi viiteen osaan, jotka olivat Pietari–Pihkova 269 km, Pihkova–Daugavpils 256 km, Daugavpils–Vilna 155 km, Vilna–Białystok 221 km ja Białystok–Varsova 173 km.


title: Pietari–Varsova-rata

text: Vuoteen 1854 mennessä kolme pisintä osuutta oli jaettu kahtia, joten osastojen määrä nousi kahdeksaan. Ne olivat


title: Pietari–Varsova-rata

text: Työt edistyivät nopeasti, ja 1. marraskuuta 1853 liikenteelle avattiin ensimmäisenä Pietarin ja Hatsinan välinen 45 kilometriä pitkä rataosuus. Vuosina 1853–1857 rakennettiin Laukaanjoen yli professori Stanislav Valerianоvitš Kerbedzin suunnittelema rautatiesilta. Se oli Venäjän ensimmäinen metallista valmistettu rautatiesilta ja yksi aikakautensa taidokkaimpia rakennelmia Euroopassa. Sillassa oli kaksi jännettä, joista kumpikin oli 56,1 metriä pitkä.


title: Pietari–Varsova-rata

text: Krimin sodan syttyminen vuonna 1854 hankaloitti ratatöiden etenemistä niin paljon, että valtion varoin rataa saatiin valmiiksi vain Pietarista Hatsinaan.


title: Pietari–Varsova-rata

text:
Sodan jälkeen valtio alkoi jälleen panostaa rakennustöiden loppuun saattamiseen. 10. lokakuuta 1856 Venäjän ministerineuvosto teki päätöksen töiden rahoittamisesta ulkomaisella pääomalla.
Pääosin Ranskan rahoittamana perustettiin 26. tammikuuta 1857 yhtiö (Главное общество российских железных дорог), jonka hallintaan siirtyivät sekä rata että sen rakennustyöt. Rata valmistui sen jälkeen nopeasti. Osuus Hatsinasta Laukaaseen avattiin liikenteelle 5. joulukuuta 1857, Laukaasta Pihkovaan 10. helmikuuta 1859, Pihkovasta Ostroviin 26. tammikuuta 1860, Ostrovista Daugavpilsiin 8. marraskuuta 1860, Daugavpilsistä Lentvarisiin 15. maaliskuuta 1862 ja viimeinen osuus Lentvarisista Varsovaan 15. joulukuuta 1862.


title: Pyjamahuulikala

text:
Pyjamahuulikala eli kuusijuovawrassi ("Pseudocheilinus hexataenia") on sini-punaraitainen riutta-akvaarioon sopiva kala.
Pyjamahuulikala kasvaa noin 7 cm pitkäksi. Sen vartalo on pitkulainen ja pään etuosa melko terävä. Se on saanut nimensä kuudesta sinisestä ja punaisesta juovasta, jotka kulkevat vaakasuuntaan. Pyrstö on vihreän sävyinen. Poskessa on oranssin sävyä ja pään etuosassa pieniä oranssinsävyisiä täpliä. Punaisten silmien poikki kulkee kaksi valkoista ohutta juovaa.


title: Pyjamahuulikala

text: Pyjamahuulikala elää luonnossa Punaisellamerellä ja Indopasifisella alueella. Se pysyttelee koralliriuttojen läheisyydessä tyypillisesti 2-35 metrin syvyydellä.


title: Pyjamahuulikala

text: Pyjamahuulikala on aktiivinen päiväsaikaan ja nukkuu öisin. Muiden huulikalojen tapaan se kehittää pinnalleen yöksi limakerroksen, joka ilmeisesti eksyttää petoeläimet.


title: Pyjamahuulikala

text: Se on melko rauhallinen ja piileskelee luonnossa mielellään koloissa. Akvaariossa se muuttuu kuitenkin kotiutuessaan rohkeammaksi, jopa aggressiivisemmaksi ja saattaa puolustaa reviiriään ja kiusata muita kaloja. Siksi sitä ei suositella pidettäväksi muiden raidallisten huulikalojen seurassa, ja muutenkin hankittavaksi akvaarion viimeisenä kalana, jotta muut ehtivät varata reviirin ensin. Pyjamahuulikala viihtyy akvaariossa, jossa on runsaasti elävää kiveä, sillä se löytää osan ruoastaan sieltä. Se nyppii korallien joukosta laakamatoja ja muita loiseläimiä, mutta ei vahingoita koralleja. Muiden huulikalojen tapaan se saattaa poimia loiseläimiä muiden kalojen iholta.


title: Pyjamahuulikala

text: Pyjamahuulikala syö pieniä selkärangattomia, lähinnä äyriäisiä.


title: Pyjamahuulikala

text: 'Aquarium Wiki


title: René Fasel

text: René Fasel (s. 6. helmikuuta 1950 Fribourg) on sveitsiläinen jääkiekkovaikuttaja, joka toimii Kansainvälisen jääkiekkoliiton puheenjohtajana.


title: René Fasel

text: René Fasel on toiminut IIHF:n puheenjohtajana vuodesta 1994 ja asemansa vuoksi hän on ollut Kansainvälisen olympiakomitean jäsen vuodesta 1995. Fasel valittiin uudestaan nelivuotiselle kaudelle IIHF:n puheenjohtajaksi viimeksi vuonna 2016, tuolloin ilman vastaehdokkaita. Nelivuotiskausi IIHF:n johdossa on Faselin kuudes.


title: René Fasel

text: Koulutukseltaan Fasel on hammaslääkäri. Vuosina 1986–1991 hän oli Fribourgin kantonin parlamentaarikko. Fasel on myös pelannut jääkiekkoa alemmilla sarjatasoilla sekä toiminut jääkiekkotuomarina.


title: Setumaa

text: Setumaa (; , setoksi "Setomaa") on kulttuuris-historiallinen alue Peipsijärven eteläpuolella. Se on setukaisten perinteinen asuinalue, joka on nykyisin jaettu Viron ja Venäjän kesken. Alueen historiallinen ja kulttuurinen keskus on ollut Petseri.


title: Setumaa

text: Setumaa kuului keskiajalta lähtien Venäjään, mutta liitettiin vuonna 1920 Tarton rauhansopimuksessa Viroon, jolloin siitä muodostettiin Petserinmaan maakunta. Kun Neuvostoliitto toisen maailmansodan lopussa miehitti Viron, noin kaksi kolmasosaa Setumaasta irrotettiin muun Neuvosto-Viron yhteydestä ja liitettiin hallinnollisesti Venäjän neuvostotasavaltaan. Viron itsenäistyessä uudelleen vuonna 1991 alueet jäivät osaksi Venäjää, mikä on aiheuttanut runsaasti kiistoja maiden välille.


title: Setumaa

text: Vuonna 2017 perustettu Setomaan kunta vastaa Setumaan Viron-puoleista aluetta käsittäen entiset Mikitamäen, Värskan ja Meremäen kunnat sekä Luhamaan alueen entisessä Misson kunnassa.


title: Setumaa

text: Setumaan Venäjään kuuluva osa muodostaa Petserin piirikunnan, joka kuuluu Pihkovan alueeseen.


title: Hekabe

text: Hekabe () oli kreikkalaisessa mytologiassa Troijan kuninkaan Priamoksen puoliso ja Hektorin, Kassandran, Polyksenen ja Pariksen äiti.


title: Hekabe

text: Priamoksen ja Hekaben nuorin poika, Polydoros lähetettiin kuningas Polymestorin luokse kulta ja jalokivilahjoin, jotta tämä suojelisi Hekaben lapsia Troijan sodan aikana. Kun Troija kukistui, Polymestor heitti Polydoros kuolemaan ja otti aarteet. Hekabe kosti lopulta poikansa kuoleman sokaisemalla Polymestorin.


title: Innere Stadt (Graz)

text: Innere Stadt on Itävallan toiseksi suurimman kaupungin Grazin 1. kaupunginosa ("Stadtbezirk"). Se sijaitsee kaupungin ydinkeskustassa, ja on Grazin historiallista vanhankaupungin aluetta, joka on listattu Unescon maailmanperintöluetteloon. Kaupunginosa on pinta-alaltaan 1,16 neliökilometrin suuruinen, ja siellä asuu noin 3 500 ihmistä. Kaupunginosassa sijaitsee muun muassa Schloßberg, jossa sijaitsee kuuluisa Grazin kellotorni, sekä Grazin tuomiokirkko ja fransiskaaniluostari.


title: Kivini

text: Kivini (ruots. Kivins) on Porissa Kokemäenjoen suiston varrella sijaitseva Kokemäenjoensuiston luonnonsuojelualueeseen kuuluva alue. Kivini on pinta-alaltaan noin 1,95 km². Se on alavaa lehtoa, jossa kasvaa kookkaita tervaleppiä.


title: Kivini

text: Kivini on tunnettu varsinkin entisenä kauppaväylänä, jo 1600-luvulla laivat ja rahtialukset seilailivat pitkin Kiviniä.


title: Flying in a Blue Dream

text: Flying in a Blue Dream on kitaristi Joe Satrianin neljäs sooloalbumi. Levy ilmestyi vuonna 1989.


title: Kevätpörriäinen

text: Kevätpörriäinen on vuosittain keväällä julkaistava Helsingin ala-asteiden (ennen peruskoulu-uudistusta kansakoulujen) oppilaiden keväisiä tarinoita ja kuvia sisältävä lehti. Lehteä julkaisee Helsingin luokanopettajat ry. Lehden perusti kansakoulunopettaja Valle Ojaniemi vuonna 1949 Helsingin opettajayhdistyksen Onni Laukaman ehdotuksesta. Ojaniemi myös toimi lehden ensimmäisenä päätoimittajana vuosina 1949–1958.


title: Kevätpörriäinen

text: Tarinoiden aihepiirit vaihtuvat vuosittain, mutta käsittelevät yleensä lehden nimikkoampiaisen, "Pörrin", seikkailuja erilaisissa ympäristöissä. Aiheina on usein myös ajankohtaisia asioita. Koululaisten lähettämistä tarinoista ja kuvista lehden toimitus valitsee julkaisuun sopivimmat, jotka päätyvät lehteen täysin alkuperäisessä muodossaan. Tarinat ovat usein lyhyitä ja mukana on joka vuosi myös vitsi- ja tehtäväosiot. Koululaiset myyvät lehteä itse kiertämällä lähiseudun taloissa. Myynnistä saadut rahat menevät usein luokan rahastoon leirikoulua tai stipendejä varten.


title: Kevätpörriäinen

text:
Uutisvuoto-ohjelmassa on ajoittain käytetty Kevätpörriäinen-lehteä kysymysten lähteenä.
Kevätpörriäinen maksoi vuonna 2000 noin 1,70 euroa, vuonna 2010 lehti maksoi 4 euroa.


title: Val Logsdon Fitch

text: Val Logsdon Fitch (10. maaliskuuta 1923 Merriman, Nebraska – 5. helmikuuta 2015 Princeton, New Jersey) oli yhdysvaltalainen fyysikko. Hän toimi professorina Princetonin yliopistossa vuodesta 1960. Fitch sai vuonna 1980 Nobelin fysiikanpalkinnon yhdessä James Watson Croninin kanssa mesoneja koskevista tutkimuksista.


title: Val Logsdon Fitch

text: Fitch kasvoi ja kävi koulunsa Nebraskassa ja osallistui samalla perheensä karjatilan hoitamiseen, mikä tarkoitti lähinnä tilan laitteiden ja rakenteiden jatkuvaa korjaamista. Toisen maailmansodan aikana hänet lähetettiin sotilaana Los Alamosiin avustamaan Manhattan-projektissa. Sodan jälkeen hän lopetteli perustutkintonsa McGilin yliopistossa ja pääsi sitten jatko-opiskelijaksi Columbian yliopistoon, missä teki väitöskirjaansa Jim Rainwaterin ohjauksessa.


title: Val Logsdon Fitch

text: Fitch väitteli vuonna 1954 ja meni töihin Princetonin yliopistoon. Vuonna 1964 hän teki James Watson Croninin kanssa kokeita K-mesoneilla. He osoittivat, että kaikki niiden reaktiot eivät palautuisi alkutilaan, jos aika kulkisi toiseen suuntaan. Tämä oli ensimmäinen havainto CP-rikoksi kutsutusta ilmiöstä; se poikkesi aiemmin oletetusta CP-symmetriasta ja johti fysiikan perusperiaatteiden tarkistamiseen.


title: Innere Stadt

text: Innere Stadt voi tarkoittaa seuraavia paikkoja:


title: Kunnallinen jätevedenpuhdistus

text: Kunnallinen jätevedenpuhdistus on toimenpide, jossa yhdyskunnan ja teollisuuden jätevedet käsitellään keskitetysti ja jätevesi puhdistetaan mekaanisesti, kemiallisesti sekä biologisesti.


title: Kunnallinen jätevedenpuhdistus

text: Useimmilla suomalaisilla jätevedenpuhdistamoilla on käytössä mekaanis-biologis-kemiallinen prosessi. Siinä kiinteät aineet erotellaan ensin mekaanisesti, fosfori saostetaan kemiallisesti ja orgaaninen aines sekä typpi poistetaan biologisesti. Puhdistamolla yhdyskuntajäteveden käsittelyprosesi muodostuu yleensä neljästä erillisestä prosessiyksiköstä:


title: Kunnallinen jätevedenpuhdistus

text: Lisäksi joissakin jätevedenpuhdistamoissa voi olla viimeisenä vaiheena hiekkasuodatin, jonka tehtävänä on erotella jälkiselkeyttimestä karannut kiintoaines tarkemmin.


title: Kunnallinen jätevedenpuhdistus

text: Aktiivilieteprosessi on myös mahdollista korvata kantoaineiden käyttöön perustuvilla tekniikoilla, kuten moving bed ja rotating bed -tyyppisillä bioreaktoreilla. Näissä reaktorityypeissä biologiset reaktiot tapahtuvat suurella pinnalla elävien bakteereiden (ns. biofilmi) vaikutuksesta.


title: Kunnallinen jätevedenpuhdistus

text: Orgaaninen aines poistetaan ilmastamalla aktiivilietealtaassa jätevettä. Jäteveden mukana tulevat mikrobit (jotka ovat kehittyneet muun muassa ihmisen suolistossa) syövät ravinnokseen lika-aineita (orgaanista ainetta) ja hengittävät jäteveden liuennutta happea. Lika-aineet muuttuvat näin mineraalimuotoon, joka laskeutetaan jälkiselkeyttimessä, palautetaan ylijäämälietteenä laitoksen alkuun ja sitten poistetaan etuselkeyttimen kautta lingoille kuivattavaksi ja esimerkiksi kompostoitavaksi tai mädätettäväksi.


title: Kunnallinen jätevedenpuhdistus

text: Ilmastusaltaasta mikrobit kulkeutuvat jälkiselkeyttimeen ”sulattelemaan ruokaa” ja ne palautetaan takaisin ilmastusaltaaseen palautuslietekierrolla. Palattuaan ilmastusaltaaseen alkavat mikrobit taas ahmia siellä olevia lika-aineita jne. Mikrobin kuollessa tulee siitäkin laskeutuvaa lietettä, joka poistetaan ylijäämälietteen mukana.


title: Kunnallinen jätevedenpuhdistus

text: Kemiallisessa fosforinpoistossa tulevaan jäteveteen lisätään ferrosulfaattia ennen esi-ilmastusta, joka sijaitsee ennen esiselkeytystä. Ferrosulfaatti hapettuu esi-ilmastuksessa ja sen rauta muuttuu 3-arvoiseksi, jolloin se reagoi jätevedessä olevan fosforin kanssa muodostaen laskeutuvan lietteen, joka kerätään etuselkeyttimen kautta lietteen mukana lietteenkäsittelyyn.


title: Kunnallinen jätevedenpuhdistus

text: Yleisimmin kemiallinen fosforinpoisto tapahtuu ns. rinnakkaissaostuksena, eli saostus tapahtuu rinnan biologisen ravinteidenpoiston kanssa. Ylijäämälietteestä kuivatussa lietteessä on tyypillisesti tästä fosforinpoistosta johtuen rautaa noin 3% linkokuivan lietteen määrästä.


title: Kunnallinen jätevedenpuhdistus

text: Biologisessa fosforinpoistossa jäteveteen ei lisätä saostuskemikaalia (esimerkiksi ferrosulfaattia) vaan luodaan aktiivilietealtaan ensimmäisestä lohkosta täysin hapeton, anaerobinen lohko, jolloin siinä menestyvät ainoastaan sellaiset sienet, jotka tulevat hapettomissa olosuhteissa toimeen ja käyttävät fosforia ravinnokseen. Kun sieni kuolee, poistuu se ylijäämälietteenä ja samalla poistuu sen varastoima fosfori. Biologinen fosforinpoisto perustuu erään hiivamaisena kasvavan sienisuvun polyfosfaattia varastoiviin itiöihin.


title: Kunnallinen jätevedenpuhdistus

text: Perinteisellä aktiivilietekäsittelyllä jäteveden typestä voidaan poistaa 20–40 %. Typpeä ei voida saostaa kemiallisesti, mutta sen poistoa voidaan tehostaa nitrifikaatio–denitrifikaatio -menetelmällä 75–85 % tasoon saakka.


title: Kunnallinen jätevedenpuhdistus

text: Puhdistamolla jätevedessä ammonium-ioneina esiintyvä typpi eli ammoniumtyppi kulkee läpi anaerobi- ja denitrifikaatiolohkojen muuttumattomana. Aerobisessa lohkossa ammonium muuttuu läsnä olevan liukoisen hapen ja eräiden välittäjämikrobien vaikutuksesta nitriitiksi, joka epästabiilina yhdisteenä, ja koska happea on tarjolla, muuttuu edelleen nitraatiksi. Nitraatti kulkeutuu typpikierron (N-kierto) mukana takaisin denitrifikaatiolohkoon, jossa menestyvät ainoastaan sellaiset mikrobit, jotka pystyvät käyttämään ravinnokseen jäteveden orgaanista ainetta ja hengitykseensä N-kierron mukana tulleen nitraatin (NO) happea. Kun happi irtoaa nitraatista muodostuu jäljelle jäävästä typestä typpikaasua, joka poistuu jätevedestä kaasukuplina ilmatilaan.


title: Kunnallinen jätevedenpuhdistus

text: Nitrifikaatio on aerobinen prosessi, jossa autotrofiset eli epäorgaanista hiiltä ravintona käyttävät bakteerit hapettavat ammoniumtypen nitriitiksi ja edelleen nitraatiksi. Ensin tapahtuvassa nitritaatiossa ammoniumtyppi hapettuu nitriitiksi muun muassa Nitrosomonas-, Nitrosospira-, Nitrosococcus-, Nitrosovibrio- ja Nitrosolobus-bakteerien vaikutuksesta.


title: Kunnallinen jätevedenpuhdistus

text: Rejektivesiä syntyy, kun jätevedenpuhdistuksessa syntyvää lietettä käsitellään puristamalla tai linkoamalla. Kunnallisten jätevedenpuhdistamojen kokonaistyppikuormasta viidennes voi tulla laitoksen mädättämön rejektivesistä. Rejektivesiä voidaan ohjata puhdistamoille myös biokaasulaitoksilta. Käsittelemättömänä rejektivedet voivat palauttaa ympäristöön jo puhdistamolietteeseen kertyneitä ravinteita.


title: Kunnallinen jätevedenpuhdistus

text: Erilliskäsittelyssä rejektivesiä voidaan puhdistaa tehokkaasti annamox-bakteerien avulla. Bakteerit istutetaan kantoaineeseen, kuten pieniin muovikappaleisiin. Kantoainetekniikan (MBBR, Moving Bed Bio Reactor) ansiosta puhdistamoon kasvatettu bakteerikanta ei häviä prosessista ja puhdistamo sietää paremmin häiriöitä. MBBR-prosessia käytetään mm. HSY:n Viikinmäen jätevedenpuhdistamolla.


title: Kunnallinen jätevedenpuhdistus

text: Jätevedenkäsittely on yhdyskuntien ja teollisuuslaitosten laitoksilla niin laajamittaista, että ne tarvitsevat toimintaansa ympäristöluvan. Luvan myöntää pienille laitoksille joko kunnan ympäristönsuojeluviranomainen tai alueellinen ympäristökeskus. Suurten laitosten luvat käsittelee ja myöntää aina Ympäristölupavirasto.


title: Kunnallinen jätevedenpuhdistus

text: Ympäristöluvassa lupaviranomainen mm. määrittää ne puhdistustehoa ja päästöjä koskevat vaatimukset, jotka laitoksen on täytettävä, jotta se saa toimia. Lisäksi ympäristöluvassa on joukko määräyksiä, miten laitoksen tulee korvata toiminnastaan aiheutuneista haitoista sen vaikutusalueella oleville ihmisille ja yhteisöille.


title: Reinkaos

text: Reinkaos on ruotsalaisen black metal/death metal -yhtye Dissectionin kolmas ja viimeinen studioalbumi, jonka Jon Nödtveidt teki istuessaan vankeusrangaistustaan vankilassa. Albumilla on huomattavissa suuri muutos yhtyeen edelliseen materiaaliin verrattuna, jättäen aiemmat black metal -vaikutteet ja suunnaten kohti melodista death metalia. Albumin konsepti koostuu MLO:n (Misanthropic Luciferian Order) opetuksista ja uskomuksista sekä Liber Azeraten teksteistä. Sana "Reinkaos" on latinaa ja tarkoittaa "paluuta kaaokseen".


title: Reinkaos

text: Albumin normaalin cd-version lisäksi siitä on olemassa rajoitettu ensimmäinen painos, jonka mustassa slipcase-pahvikuoressa on uppopainettuna Azeraten 11-sakarainen tähti kiiltävällä hopealla. Versio on rajoitettu 1001 kappaleeseen, joista jokainen on käsinnumeroitu slipcasen takakanteen. Ensimmäisen painoksen lisäksi Reinkaoksesta on tehty special red edition, joka vastaa ensimmäistä painosta muuten, mutta uppopainettu tähti ja tekstuurit ovat kiiltävällä punaisella ja sitä on tehty 999 kappaletta. Näiden Black Horizon Musicin tuottamien cd-versioiden lisäksi on olemassa The End Recordsin gatefold-vinyyliversio, joka sisältää LP:n lisäksi 24-sivuisen kansivihkosen ja on rajoitettu 2000 kappaleeseen.


title: Emily Rosen riivaaja

text: Emily Rosen riivaaja () on Scott Derricksonin ohjaama, vuonna 2005 ensi-iltansa saanut kauhu- ja draamaelokuva.


title: Emily Rosen riivaaja

text: Elokuvan keskipisteenä on nuori Emily Rose, joka alkaa saada outoja kohtauksia. Emilyn perhe uskoo, että tämä on riivattu, ja kutsuu paikalle kylän papin, joka päättää aloittaa manauksen häätääkseen riivaajat. Tyttö kuitenkin kuolee ja pappia syytetään kuolemantuottamuksesta, sillä lääkärit uskovat Emilyn olleen oikeasti sairas. Elokuva seuraa oikeudenkäyntiä ja papin sekä Emilyn perheen näkemyksiä asiasta.


title: Emily Rosen riivaaja

text: Elokuva perustuu löyhästi tositapahtumiin: vuonna 1976 Länsi-Saksassa kaksi katolista pappia toimitti lukuisia manaussessioita riivatuksi uskotulle nuorelle naiselle nimeltä Anneliese Michel. Lopulta ruoasta ja epilepsiansa hoidosta kieltäytynyt Michel riutui kuoliaaksi. Papit sekä Michelin vanhemmat tuomittiin oikeudessa kuolemantuottamuksesta.


title: Päivystäjäveturi

text: Päivystäjäveturi on rautatien liikennepaikalla jatkuvassa valmiudessa oleva veturi, joka hoitaa tarvittaessa kaikki aikataulun mukaiset tai yllättävät vaunujen siirrot ja junan kokoamiset.


title: Päivystäjäveturi

text: Useimmiten tarkoitukseen käytetään järjestely- eli vaihtoveturia, jonka voimansiirto on suunniteltu voimaa eikä nopeutta silmällä pitäen.


title: Päivystäjäveturi

text: Nykyään päivystäjävetureina käytetään etupäässä dieselvetureita; VR:n käytössä ne ovat useimmiten Dr14- tai Dv12-, aikaisemmin myös Dv16-vetureita. UPM-Kymmene Oyj:n Kuusankosken tehtailla on vaihtotöitä varten omia teollisuusvetureita. Nämä eroavat linjavetureista etupäässä tarkoituksellisesti suuremman painonsa ja enemmän voimalle kuin nopeudelle suunnitellun vaihteistonsa suhteen.


title: Joseph Hooton Taylor, Jr.

text: Joseph Hooton Taylor, Jr. (s. 29. maaliskuuta 1941) on yhdysvaltalainen astrofyysikko. Taylor ja Russell Hulse saivat Nobelin fysiikanpalkinnon vuonna 1993 kaksoispulsareiden löytämisestä.


title: Joseph Hooton Taylor, Jr.

text: Taylor syntyi Philadelphiassa. Hänen vanhemmillaan oli useiden sukupolvien mittainen yhteys kveekareihin. Hän kävi kveekareiden kouluja ja oli aluksi kiinnostunut matematiikasta ja radioista, myöhemmin radioastronomiasta. Hän jatkoi opintojaan Harvardissa tähtitieteen, fysiikan ja sovelletun matematiikan parissa.


title: Joseph Hooton Taylor, Jr.

text: Hän opetti Massachusettsin yliopistossa Amherstissä 1969–1981 ja sen jälkeen Princetonissa. Palkittu pulsaritutkimus on tehty Amherstin vuosina yhdessä Robert Hulsen kanssa joka oli siellä jatko-opiskelijana. Taylor ja Hulse löysivät Puerto Ricon radioteleskoopilla pulsarin, jonka sykkimisessä oli säännöllinen jakso. Siitä tehdyillä mittauksilla he kykenivät ensimmäistä kertaa kokeellisesti vahvistamaan Einsteinin teorioita gravitaatioaalloista.


title: Joseph Hooton Taylor, Jr.

text: Joe Taylor harrastaa radioamatööritoimintaa kutsumerkillä K1JT. Hän on kehittänyt erityisesti heikkojen radioamatöörisignaalien työskentelyyn tarkoitetut WSJT-X, WSJT, MAP65 ja WSPR-ohjelmistot sekä niihin liittyvät digitaaliset lähetelajit FSK441, MSK441, JT65, JT9, QRA64 ja FT8 (FT8 yhdessä Steven Franken, K9AN kanssa).


title: Seepravälskäri

text:
Seepravälskäri ("Zebrasoma desjardinii") on välskärikaloihin kuuluva kala.
Seepravälskäri voi kasvaa 40 cm pitkäksi. Sen vartalo on litteä, oranssi-harmaa pystyraitainen: Päässä ja pyrstössä sekä vatsapuolella on sinisellä pohjalla kellertäviä pilkkuja.


title: Seepravälskäri

text: Seepravälskäri elää luonnossa Punaisellamerellä ja Intian valtamerellä.


title: Seepravälskäri

text: Seepravälskäri tarvitsee runsaasti uintitilaa, ja se voi käyttäytyä aggressiivisesti muita välskäreitä kohtaan. Seepravälskäri viihtyy suurissa merivesiakvaarioissa, joissa pitäisi olla ainakin 2m pituutta, vanhemmille yksilöille enemmänkin.


title: Seepravälskäri

text: Seepravälskäri syö elävää tai kuivattua levää.


title: William Daniel Phillips

text: William Daniel Phillips (s. 5. marraskuuta 1948) on yhdysvaltalainen fyysikko. Hän sai vuonna 1997 Nobelin fysiikanpalkinnon yhdessä Steven Chun ja Claude Cohen-Tannoudjin kanssa kehittelemästään tavasta jäähdyttää ja ottaa kiinni atomeita laserilla.


title: William Daniel Phillips

text: Phillips aloitti opintonsa Juniata Collegessa ja pääsi jatkamaan opintojaan MIT:ssä. Siellä hän teki väitöskirjaansa varten kaksi koejärjestelyä: mittasi vesimolekyylin protonin magneettisen momentin ja tutki laserilla kiihdytettyjen atomien törmäyksiä. Väitöskirja valmistui 1976. Väiteltyään hän osallistui Bosen–Einsteinin kondensaattia tutkineen ryhmän toimintaan. Vuonna 1978 Phillips siirtyi kansallisen standardiviraston (National Bureau of Standards, NBS) palvelukseen. Siellä hän pääsi työskentelemään atomien laserjäähdytyksen parissa.


title: Abandon

text: Abandon on Deep Purplen 16. studioalbumi. Levy on sikäli Deep Purplen studioalbumiksi harvinainen, että se sisältää uuden version aiemmasta Deep Purplen kappaleesta; ”Bludsucker” julkaistiin alun perin "Deep Purple in Rock" -albumilla nimellä ”Bloodsucker”.


title: Abandon

text: Albumi jäi kosketinsoittaja Jon Lordin viimeiseksi albumiksi, ennen kuin hän jätti yhtyeen. Lord oli ollut yhtyeessä mukana alusta saakka.


title: Tero Taipale

text: Tero Taipale (s. 14. joulukuuta 1972 Laihia) on suomalainen jalkapalloilija, joka edustaa Veikkausliigassa pelaavaa Kuopion Palloseuraa. 179 senttimetriä pitkä Taipale on pelipaikan suhteen monipuolinen. KuPS:ssa hän pelasi kaudella 2008 vasempana laitapuolustajana, Vaasan Palloseurassa taas laitahyökkääjänä.


title: Tero Taipale

text: Laihian Kimmon kasvatti Taipale aloitti liigauransa RoPSissa vuonna 1997. Liigadebyytin jälkeen Taipale on edustanut FC Honkaa, KuPSia ja FC Lahtea ennen kuin siirtyi MyPan paitaan. MyPaa neljä kautta edustanut ja kapteeninakin toiminut Taipale tunnetaan räväkkänä persoonana ja monipuolisena pelaajana, joka voi tarvittaessa pelata sekä puolustajana tai hyökkääjänä. Taipale siirtyi Vaasaan loppuvuodesta 2006 ja viimeisessä liigaottelussa MyPan paidassa Taipale viimeisteli kaksi maalia. Debyyttiottelussaan VPS:n paidassa kauden 2007 avausottelussa Tampere Unitedia Taipale teki maalin rangaistuspotkusta. Vuonna 2007 yleisö äänesti Taipaleen Veikkausliigan tähdistöotteluun.


title: Tero Taipale

text:
Vaasasta Taipale siirtyi toukokuun lopulla 2008 peliajan perässä Kings Kuopioon ja sieltä edelleen farmisopimuksen turvin lainalle loppukaudeksi Kuopion Palloseuraan. Hänellä oli siirtohetkellä kokemusta kaikkiaan 214 Veikkausliigan ottelusta, joissa oli syntynyt myös 18 maalia.
Loppukaudella Taipale sai runsaasti peliaikaa. KuPS säilyi liigassa ja Taipale solmi kauden päätteeksi sopimuksen seuran kanssa kaudesta 2009.


title: Tero Taipale

text: Suomen maajoukkueessa Taipale debytoi Suomen vanhimpana pelaajana 33-vuotiaana Japania vastaan vuonna 2006.


title: Tero Taipale

text: Vapaa-ajallaan Taipale harrastaa taidemaalausta. Hänen taulujaan on esillä muun muassa eräässä helsinkiläisessä ravintolassa. Taipaleen maalauksia on esitelty myös televisio-ohjelmassa FUTIS+.


title: Bananas

text: Bananas on Deep Purplen seitsemästoista studioalbumi. Albumi on ensimmäinen Deep Purplen albumi, jolla Don Airey soittaa kosketinsoittimia. Airey korvasi yhtyeen perustajajäsenistöön kuuluneen Jon Lordin. Lord on kuitenkin ollut mukana kirjoittamassa kahta albumin kappaletta.


title: Bananas

text: Päätöskappale "Contact Lost" on Steve Morsen säveltämä lyhyt balladi, jonka hän kirjoitti kuultuaan avaruussukkula Columbian tuhosta.


title: Uki Ovaskainen

text: Uki Lauri Aleksi Ovaskainen (s. 1975 Espoo) on suomalainen pianisti.


title: Uki Ovaskainen

text: Ovaskainen on opiskellut Hui-Ying Liu-Tawaststjernan oppilaana Sibelius-Akatemiassa ja José Riberan oppilaana Tanskan Kuninkaallisessa musiikkikonservatoriossa (Det Kongelige Danske Musikkonservatorium). Hän on myös ottanut osaa Pnina Salzmanin, Charles Rosenin, Andras Schiffin, Fou Ts'ongin, Yahli Wagmanin, Emanuel Krasovskyn ja Matti Raekallion mestarikursseille.


title: Uki Ovaskainen

text: Ovaskainen on esiintynyt Pohjoismaiden lisäksi Saksassa, Israelissa, Venäjällä, Serbiassa ja Kroatiassa. Hän asuu nykyisin Belgradissa ja työskentelee Belgradin taideyliopistossa.


title: Mauricio Kagel

text: Mauricio Raúl Kagel () oli argentiinalaissyntyinen säveltäjä, joka asui Kölnissä Saksassa vuodesta 1957. Hän opetti Kölnin musiikkikorkeakoulussa.


title: Mauricio Kagel

text: Kagel sävelsi muun muassa teatteri-, soitin-, laulu-, elokuva- sekä kuunnelmamusiikkia. Tunnetuimpiin teoksiin lukeutuu hyvin modernistinen "Staatstheater".


title: Mauricio Kagel

text: Kagelille myönnettiin Erasmus-palkinto vuonna 1998 ja Schock-palkinto 2005. Hän vieraili Suomessa vuosina 1983 (Helsinki Biennale) ja 1997 (Musiikin aika).


title: Eino Lehtinen (tanssimuusikko)

text: Eino Lehtinen (s. 10. lokakuuta 1952 Ruovesi) on suomalainen tanssimuusikko. Hänen musiikillinen lahjakkuutensa ja halunsa esiintyä ilmenivät jo alakouluiässä, ja veljiensä kanssa hän keikkaili jo nuorena. Perhe muutti Tampereelle vuonna 1968. Myöhemmin Lehtinen perusti oman yhtyeen, joka voitti pronssia Lappeenrannan humppafestivaaleilla vuonna 1977. Se toi levytyssopimuksen ja runsaasti keikkoja. Ensimmäinen LP-levy "Humpan riemua" ilmestyi samana vuonna, ja se sisälsi yhtyeen tunnetuimman kappaleen ”Näsijärvi-humpan”. Tämän jälkeen Lehtinen keikkaili ja levytti ahkerasti, ja vuoteen 1990 mennessä syntyi peräti kahdeksan LP-levyä. Tämän jälkeen keikkailu väheni, ja Lehtinen perusti Järvenpäähän pubin. Hän keikkailee edelleen silloin tällöin lähinnä yksityistilaisuuksissa.


title: Pehmytkorallit

text: Pehmytkorallit ("Alcyonacea") on korallieläinten lahko. Ne ovat useimmiten hyvin kauniita ja värikkäitä, sienen tai kasvin näköisiä koralliriutan asukkaita. Pehmytkoralleja kasvatetaan myös riutta-akvaarioissa.


title: Pehmytkorallit

text: Useimmissa pehmytkoralleissa elää symbioottisia zooksantellileviä, jotka hankkivat ravintoa yhteyttämällä. Polyyppieläin puolestaan pyydystää vedestä planktonia pyydystyslonkeroillaan.


title: Pehmytkorallit

text: Pehmytkoralleissa ei ole yhtä selviä kemiallisia aseita kuin kivikoralleissa: ne eivät käy aggressiivisesti toisten lajien kimppuun. Silti niiden pinnalla lienee jonkinlainen kemiallinen suoja, koska sienet ja levät eivät kasva pehmytkorallien päälle.


title: Pehmytkorallit

text: Pehmytkorallit voivat lisääntyä joko suvuttomasti jakautumalla, tai suvullisesti laskemalla sukusoluja avoveteen.


title: Pehmytkorallit

text: Riutta-akvaariossa pehmytkorallit ovat siitä helpompia kuin kivikorallit, että ne eivät tarvitse yhtä paljon valoa. Toisaalta pehmytkorallit ovat hyvin herkkiä suolapitoisuuden heilahteluille.


title: Pehmytkorallit

text: Koska ohivirtaava vesi tuo kaiken ravinnon ja vie kaikki eritteet pois pehmytkorallilta, ne vaativat kohtalaisen tai voimakkaan virtauksen.


title: Eino Lehtinen (sotaveteraani)

text: Eino Arvid Lehtinen (10. huhtikuuta 1900 Ylistaro – 2. tammikuuta 2007 Raisio) syntyi Ylistarossa 9-lapsisen perheen kuopukseksi ja oli yksi Suomen vanhimmista asukkaista sekä viimeisiä sisällissodan veteraaneja.


title: Eino Lehtinen (sotaveteraani)

text: Eino Lehtinen osallistui valkoisten puolella sisällissotaan suojeluskunnan sotamiehenä. Hänen isoveljensä Iisakki kaatui Vilppulan rintamalla.


title: Eino Lehtinen (sotaveteraani)

text: Eino Lehtinen aloitti koulunsa yksityisopetuksessa Kainaston kansakoulun opettaja Maija Aaltosen oppilaana vuonna 1917. Koulusta hän valmistui aikanaan huippuoppilaana.


title: Eino Lehtinen (sotaveteraani)

text: Eino Lehtinen avioitui vuonna 1926 sairaanhoitaja Aili Sanelma Saarimaan kanssa. He saivat seitsemän lasta, joista kaksi oli poikia ja viisi tyttöjä. Avioliitto kesti Aila-vaimon kuolemaan vuonna 1986 asti.


title: Eino Lehtinen (sotaveteraani)

text: Vuonna 1924 Lehtinen valmistui opettajaksi Rauman seminaarista ja toimi tässä ammatissa, kunnes jäi eläkkeelle 1961.


title: Eino Lehtinen (sotaveteraani)

text: Johtajaopettajana eri puolilla Suomea lähes neljäkymmentä vuotta työskennellyt Eino Lehtinen oli myös ahkera runojen kirjoittaja sekä taitava kädentöiden harrastaja. Suurin osa hänen kirjallisista teoksistaan on jäänyt pöytälaatikkoon jälkipolvien myöhemmin ihailtavaksi, mutta esim. hänen runoteoksensa "Haaksi kantaa yli kuohujen" julkaistiin v.1974. Lisäksi hän on kirjoittanut laajan sukuhistoriikin kantaisä Jaakko Ilkasta nykypäivään. Historiikki julkaistiin v. 1995 Eino Lehtisen täyttäessä 95 vuotta. Kädentöistä Lehtisen taidonosoituksia olivat mm. yli kymmenen käsin solmittua suurta villaryijyä, sekä lukuisat ristipisto- ja kirjontatyöt, kuten suuri määrä erilaisia koristetyynyjä.


title: Eino Lehtinen (sotaveteraani)

text: Lehtinen oli seurakunnan tehtävissä aktiivisesti mukana. Hän kävi vielä 103-vuotiaana kirkossa omin avuin. Hän myös nuoresta pitäen harrasti paljon musiikkia ja kirjallisuutta. Lehtinen olikin kiinnostunut jo rippikouluajoilta laulamaan kirkkokuoroissa. Harrastus jatkui sittemmin n. 80 vuoden ajan useissa kuoroissa laulajana, kuoronjohtajana ja kahden kuoron perustajana. Lehtinen oli mukana myös oman kotikuntansa Raision Koraalikuorossa. Tämän lisäksi hän toimi mm. säestäjänä ja kanttorien sijaisena eri seurakunnissa aina kun tarvetta oli.


title: Eino Lehtinen (sotaveteraani)

text: Iän karttuessa Lehtinen oli myös Ylistaron sotaveteraanien kunniajäsen.


title: Eino Lehtinen (sotaveteraani)

text: Eino Lehtinen kuoli Raisiossa 106 vuoden ikäisenä. Lehtisen ja Lennart Rönnbackin kuoltua Suomessa oli enää kaksi sisällissodassa taistellutta veteraania elossa: toinen heistä Aarne Arvonen (1897–2009, kuollessaan Suomen vanhin asukas).


title: Rauman vesitorni

text: Rauman vesitorni on Raumalla sijaitseva vesitorni. Torni sijaitsee lähellä Nummen asuinaluetta, 30 metriä merenpinnan yläpuolella olevalla vesitorninmäellä. Vesitornissa on näköalatasanne ja kahvila 66,5 metriä merenpinnan yläpuolella. Tornin etelä- ja pohjoisseinillä on valkoisilla kirjaimilla teksti "RAUMA", joka näkyy hyvin valtatietä 8 kulkeville.


title: Rauman vesitorni

text: Lars Sonckin suunnittelema Rauman vanha 400 m:n vesitorni valmistui 1934. Bertel Saarnio on suunnitellut nykyisen vesitornin, joka valmistui vanhan vesitornin ympärille vuonna 1964 ja nosti kokonaistilavuuden 2 400 m:iin.


title: Rauman vesitorni

text: Keväällä 2012 todettiin että vesitornin pohjoisseinän RAUMA-tekstin U-kirjaimen kahdeksasta kiinnikkeestä neljä oli pettänyt, minkä takia kirjain irrotettiin huoltoa varten 24.5.2012.


title: Rauman vesitorni

text: Rauman vesitornissa toimii kahvila-ravintola. Kahvilaan pääsee tornin eteläsivulla olevalla hissillä tai hissikuilun ympäri kiertävän portaikon kautta. Näköalatasanne kiertää koko tornin ympäri.


title: Rauman vesitorni

text: Tornia käytetään verkostopaineen tasaukseen sekä yökulutuksen varastona. Vesilaitos pumppaa verkostoon vettä keskiyöhön asti, jonka jälkeen seuraavat kuusi tuntia kaupungin tarvitsema vesi lasketaan vesitornista, jonne on pumpattu tietty määrä vettä päivän aikana.


title: Hui-Ying Liu-Tawaststjerna

text: Hui-Ying Liu-Tawaststjerna (劉慧瑛; s. 19. lokakuuta 1950 Taipei) on taiwanilaissyntyinen pianisti, joka asuu Suomessa. Liu-Tawaststjerna on ollut Sibelius-Akatemian pianomusiikin lehtori vuodesta 1985.


title: Hui-Ying Liu-Tawaststjerna

text: Hui-Ying Liu-Tawaststjerna sai pianistinkoulutuksensa New Yorkissa. Hän debytoi Carnegie Hallissa vuonna 1974. Hän on konsertoinut mm. Jean-Jacques Kantorowin, Patrick Gallois’n ja Esa-Pekka Salosen johtamien orkestereiden solistina. Hän on esiintynyt myös pianoduona puolisonsa professori Erik T. Tawaststjernan kanssa.


title: Hui-Ying Liu-Tawaststjerna

text: Hui-Ying Liu-Tawaststjerna tunnetaan erinomaisena pedagogina, jonka entisiin ja nykyisiin oppilaisiin lukeutuvat mm. palkitut pianistit Antti Siirala, Juho Pohjonen, Uki Ovaskainen ja Irina Zahharenkova. Hän on osallistunut pianokoulun "Pianon avain" kirjoitustyöhön.


title: Rosecliff

text: Rosecliff on Newportin kaupungissa, Rhode Islandin osavaltiossa, Yhdysvaltain itärannikolla sijaitseva kartanomainen rakennus. Sen rakennustyöt käynnistettiin vuonna 1898, ja ne saatiin päätökseen vuonna 1902. Rakennuttaja oli Theresa Fair Oelrichs, nevadalainen hopeaperijätär, jonka tarkoituksena oli rakentaa ylellinen kesänviettopaikka.


title: Rosecliff

text: Rakennuksen suunnittelusta vastasi arkkitehtitoimisto McKim, Mead and White. Toimiston arkkitehdeista Stanford White oli merkittävimmissä roolissa rakennusta suunniteltaessa. Hän otti rakennukseen mallia Versailles'n palatsin Grand Trianonista. Sisustuksen suunnitteli toimisto Jules Allard and Sons. Nykyisin rakennukseen on sijoitettu museo, ja se on avoinna yleisölle.


title: Fuchū (Tokio)

text: Fuchū () on Japanin kaupunki Honshūn saarella Kantōn alueella Tokion metropolissa. Se sijaitsee Tamajoen vasemmalla rannalla Taman alueella metropolin länsiosassa ja rajautuu Tokion Chōfun, Hinon, Inagin, Koganein, Kokubunjin, Kunitachin ja Taman kaupunkeihin. Fuchūssa on 259 130 asukasta (vuonna 2017) ja sen pinta-ala on 29,43 neliökilometriä.


title: Fuchū (Tokio)

text: Fuchū sijaitsee Tamajoen varren tasankoalueella ja Tachikawan penkereellä noin 22 kilometriä Shinjukusta länteen. Kaupungin korkein kohta on 82 metriä merenpinnan yläpuolella. Fuchū kehittyi 600-luvun Taika-uudistuksista lähtien Musashin provinssin pääkaupunkina ja myöhemmin Edo-kaudella 1600–1800-luvuilla Kōshū-kaidō-tien varren postiasemana ("shukuba"). Kaupunkioikeudet se sai kuntaliitoksen myötä vuonna 1954. Fuchūta palvelevat JR Higashi-Nihonin Nanbu-linja ja Musashino-linja, Keiō-rautateiden Keiō-linja ja Keibajō-linja sekä Seibu-rautateiden Tamagawa-linja.


title: Belcourt Castle

text: Belcourt Castle on kartanomainen rakennus Newportin kaupungissa, Rhode Islandin osavaltiossa, Yhdysvaltain itärannikolla.Rakennuksen rakennustyöt aloitettiin vuonna 1891, ja ne saatiin päätökseen vuonna 1894. Rakennuksen suunnittelussa on käytetty useita eurooppalaisia tyylisuuntia, huomattavimmin ranskalaissävytteistä renessanssia ja gotiikkaa. Suunnittelija oli yhdysvaltalainen arkkitehti Richard Morris Hunt. Rakennus tuli maksamaan noin 3,2 miljoonaa senaikaista Yhdysvaltain dollaria.


title: Belcourt Castle

text: Belcourt Castlen rakennutti varakas yhdysvaltalainen liikemies Oliver Hazard Perry Belmont (1858-1908) kesänviettopaikakseen. Tarkoituksena oli käyttää rakennusta vain kuudesta kahdeksaan viikkoa vuodessa. Nykyisin kartanomainen rakennus on Tinneyn suvun hallussa. Heidän hallinnassaan kartano on kokenut monia muutoksia.


title: Get a Grip

text: Get a Grip on yhdysvaltalaisen hard rock -yhtye Aerosmithin yhdestoista studioalbumi, joka julkaistiin 20. huhtikuuta 1993. Albumi oli viimeinen Aerosmith-albumi, joka julkaistiin Geffen Recordsin kautta ennen yhtyeen paluuta Columbia Recordsin artistiksi.


title: Get a Grip

text: Albumilla vierailevista artisteista Don Henley ja Lenny Kravitz lauloivat taustalauloja kappaleisiin ”Line Up” ja ”Amazing”. Kuten Aerosmithin pari aiempaa studiotuotosta, myös tällä levyllä yhtye sai valtavasti apua ulkopuolisilta laulunkirjoittajilta, kuten Desmond Childilta, Jim Vallancelta sekä Mark Hudsonilta ja Richie Supalta.


title: Get a Grip

text: "Get A Grip" nousi nopeasti Aerosmithin maailmanlaajuisesti suurimpiin myyntilukuihin saavuttaen yli 20 miljoonan kappaleen myynnin. Lisäksi albumi on jaetulla toisella sijalla Aerosmithin myydyimmistä albumeista Yhdysvalloissa edeltäjänsä "Pumpin" kanssa. Se saavutti seitsemän miljoonan myydyn kappaleen rajan kotimaassaan vuonna 1995. Lisäksi albumi oli yhtyeen kolmas yli viisi miljoonaa kappaletta kotimaassaan myynyt julkaisu, ja singlejulkaisut "Livin' on the Edge" ja "Crazy" voittivat vuosina 1993 ja 1994 parhaan rock-kappaleen Grammy-palkinnon.


title: Get a Grip

text: Albumi pysyi Billboardin listoilla peräti yhdeksän vuoden ajan, ja ilmestymisviikollaan albumi ampaisi välittömästi listakärkeen. Huonoimman listasijoituksensa albumi saavutti Ranskassa sijoittuen albumilistalla sijalle 24. Suomessa albumia myytiin vuoteen 1994 kultalevyn oikeuttavan myyntimäärän verran. Suomessa kultalevy myönnetään, kun albumi ylittää 10 000 myydyn kappaleen rajan. "Get a Grip Tour" -maailmankiertueen aikana Aerosmith esiintyi Suomessa 1. joulukuuta 1993 Helsingin jäähallissa ja 10. heinäkuuta 1994 Turun Ruisrock-festivaalitapahtumassa.


title: Fuchū

text: Fuchū voi tarkoittaa:


title: To Venus and Back

text: To Venus and Back on laulaja-lauluntekijä Tori Amosin albumi vuodelta 1999. To Venus and Back on kaksois-CD. Ensimmäisellä levyllä "Venus: Orbiting" on 11 studiokappaletta, mm. singleinä julkaistut "Bliss" ja "1000 Oceans". Toisella levyllä "Venus Live: Still Orbiting" on live-äänitteitä Torin kiertueelta 1997-1998. Albumi sai kaksi Grammy-ehdokkuutta vuonna 2000.


title: To Venus and Back

text: B-puolet


title: Alan Burnett

text: Alan Burnett (s. 1949) on yhdysvaltalainen televisioanimaatiosarjojen tuottaja ja käsikirjoittaja. Hän on ollut tuottamassa ja käsikirjoittamassa useita DC-animaatiosarjoja, kuten Teräsmiestä, ja useampia Batman-animaatioita. Burnett on voittanut muun muassa kolme kertaa Daytime Emmy -palkinnon vuosina 1998, 2001 ja 2006. Lisäksi hänet on palkittu Primetime Emmylla vuonna 1992.


title: Alan Burnett

text: Hän valmistui Floridan Pompano Beach Senior High Schoolista vuonna 1968.


title: Soldier Front

text: Soldier Front on Dragonfly-yhtiön kehittämä ja alun perin vuonna 2006 yhdysvaltalaisen Ijji-yhtiön julkaisema ilmainen Counter Striken kaltainen First Person Shooter verkkopeli. Nykyisin peliä ylläpitää Aeria Games & Entertainment Inc. ja pelin voi ladata osoitteesta http://soldierfront.aeriagames.com/. Pelataksesi peliä sinun on ensin rekisteröidyttävä ja sitten kirjauduttava sisään. Pelin Game Guideen kannattaa tutustua ennen aloittamista.


title: Soldier Front

text: Pelin tarkoituksena on suorittaa eri tasojen tehtäviä eri pelimuodoilla, ja saada taitopisteitä sekä rahaa surmaamalla vastapuolen pelaajia. Jokaisella pelaajalla on vähintään yksi ensisijainen ase, joka ostetaan heti pelin alussa. Ensisijaisen aseen lisäksi voi ostaa toissijaisen aseen ja erilaisia kranaatteja. Aseita voi myös myydä, jolloin niistä saa rahaa noin kolmasosan alkuperäishinnasta. Ainoaa asettaan ei voi myydä.


title: Soldier Front

text: Soldier Frontissa on useita eri vaihtoehtoja keskustelulle. Kun olet pelin sisällä, voit puhua siten, että viestisi näkee kaikki pelissä olevat pelaajat, tai voit kirjoittaa ainoastaan omalle joukkueellesi nk. "team chatilla" (onnistuu vain mikäli pelaat "Team Battle" tai "Team Death" -taistelussa). Omalle klaanillesi voit kirjoittaa nk. "clan chatilla" sekä pelissä että silloin, kun et ole pelissä. Soldier Frontissa on myös kaverilista, johon voit listata kavereitasi. Maksimillaan kavereita voi olla 30. Kaverin kanssa voit jutella nk. "friend chatilla" sekä pelissä että silloin, kun et ole pelissä.


title: Soldier Front

text:
Pelin jälkeen saa pisteitä sen mukaan, miten on onnistunut ampumaan muita pelaajia suhteessa siihen, kuinka monta kertaa on itse kuollut. Pistemäärään vaikuttaa myös miten hyvin on suorittanut tehtävät. Lisäpisteitä voi myös saada ostamalla erilaisia tavaroita.
Saat pisteitä enemmän jos saat 'Special Point' -merkin, jonka voit saada vain jos ostat tavaroita, jotka lisäävät Special Pointin prosenttia.


title: Soldier Front

text: Pisteitä saamalla voi parantaa omaa sotilasarvoaan ("rank"). Oman arvon nostamisesta on hyötyä eri asioissa, kuten siirtymisestä ensimmäiseltä arvolta toiselle, jolloin saa 10 000 SP:tä ja johon vaaditaan 3 500 pistettä. Kun saa kersantin arvon eli saavuttaa noin 5 000 pisteen rajan, saa 20 000 lisärahaa, ja kun saavuttaa noin 55 000 pisteen rajan, saa 30 000 SP:tä. Myös klaaneihin liittyminen vaatii suuremman kuin ensimmäisen arvon, vaikka klaani kuitenkin usein itse päättää, kuinka suuren arvon liittyminen vaatii.


title: Soldier Front

text: Kaikki sotilasarvot löytyvät esim. täältä.


title: Soldier Front

text: Soldier Frontissa on kaksi eri rahayksikköä. Perusraha, nk. "SP", on kaikkien saatavilla. Erikseen ostettavat "Aeria Points"-rahat taas ovat maksullisia, toisin sanoen ne täytyy ostaa käyttäen pankkikorttia tai muuta maksuvälinettä. SP:tä saa pelissä useilla keinoilla. Yksi niistä keinoista on nk. "SP Recharge", joka tulee täyteen aina ajoittain ja josta saa 10 000 SP:tä. Myös yllä mainituilla arvon nostamisilla saa rahaa, kuten myös aseiden myynnillä saa rahaa. Jotkut tavarat ovat saatavilla vain pelaajille, jotka ovat ostaneet Aeria Points-rahaa. Jotkin Aeria Points:lla ostettavat tavarat antavat pelaajalle tavaran lisäksi myös SP-rahaa.


title: Soldier Front

text: Soldier Frontissa on useita erilaisia tavaroita, joita voi ostaa erilaisina varusteina hahmollesi. Asevoimilla on neljä erilaista ominaisuutta: nopeus, päähän kohdistuvilta osumilta (nk. "headshoteilta") suojautuminen, Special Point -todennäköisyys (antaa kaksinkertaisen määrän lisäpisteitä pelin loputtua) sekä puolustus. Näitä ominaisuuksia voi parantaa ostamalla tiettyjä tavaroita (ARTC-asevoimalle ei voi ostaa tavaroita), joista suurin osa maksaa pelirahaa eli SP:tä ja osa vaatii Aeria Points -rahaa. Tavarat eivät ole ikuisia, vaan ostovaiheessa päätetään, kuinka pitkäksi aikaa tavara ostetaan käyttöön. Usein pienin mahdollinen määrä on 7 päivää ja suurin noin 90 päivää. Käyttöpäivien määrä voi kuitenkin olla erisuuruinen eri tavaroilla.


title: Soldier Front

text: Soldier Frontissa on 6 pelimoodia: "Single Battle" (deathmatch), "Training" (harjoitustila), "Clan Battle" (klaanienvälinen taistelu), "Team Battle" (yleisin muoto, kaksi joukkuetta vastakkain), "Team Death Match" ja "Capture the Captain" (uusi). Nykyisin myös tullut muita pelimoodeja, esim. Horror Mode ja Sniper Battle.


title: Soldier Front

text: Single Battlessa on 2–16 pelaajaa, jotka taistelevat periaatteella "kaikki kaikkia vastaan" johonkin tiettyyn pistemäärään saakka. Kun jokin pelaaja saavuttaa tämän pistemäärän peli päättyy. Tämäntyyppinen pelimuoto tunnetaan paremmin nimellä deathmatch.


title: Soldier Front

text: Team Battlessa on kaksi joukkuetta; punainen ja sininen. Kummallakin joukkueella on 3–8 pelaajaa, ja molemmilla puolilla on saman verran pelaajia.


title: Soldier Front

text: Team Battlessa suoritetaan eri tehtäviä: aikapommin asennus, tavaran varastaminen, pakeneminen, sekä kaksoishyökkäys.


title: Soldier Front

text: Pommin asennuksessa punainen joukkue yrittää asentaa pommin tai tappaa kaikki viholliset. Sininen joukkue puolestaan yrittää joko tappaa kaikki punaisen joukkueen pelaajat ja/tai purkaa pommin mikäli se on asennettu. Pommin asenuksessa kestää viisi sekuntia ja purkamisessa seitsemän sekuntia. Aikapommi räjähtää 35 sekunnin kuluessa asennuksesta.


title: Soldier Front

text: Tavaran varastamisessa ("Capture the flag") punainen joukkue yrittää varstaa tietyn esineen kentältä ja viedä se omaan tukikohtaansa. Sininen joukkue yrittää estää tavaran viennin ja tappaa kaikki punaisen joukkueen pelaajat.


title: Soldier Front

text: Kaksoishyökkäyksessä sekä sininen että punainen joukkue hyökkäävät ja yrittävät varastaa tietyn esineen ja viedä sen vihollisen tukikohtaan. Ottelun voi myös voittaa tappamalla kaikki vastapuolen pelaajat.


title: Soldier Front

text: Pakenemisessa punainen joukkue yrittää paeta tiettyyn kohteeseen tai tappaa kaikki viholliset. Sininen joukkue taas yrittää estää pakenemisen ja tappaa kaikki viholliset.


title: Soldier Front

text: Team Battlessa voi valita 5–10 erää, ja se kumpi joukkueista saa ennemmin erävoittonsa täyteen, on voittaja. Esimerkiksi jos eriä olisi 8, niin se joukkue kumpi saisi ennemmin 8 erävoittoa täyteen olisi voittaja.


title: Soldier Front

text:
Clan Battlessa tehtävät ovat samat kuin Team Battlessa, paitsi että pelieriä on aina vain 5 ja pelissä punasilla sekä sinisillä pelaa vain saman klaanin pelaajia. Clan Battle on siis aina muotoa klaani vastaan klaani. Pelaajia on kummallakin puolella 3–8 ja klaaniottelun voittaja saa tietyn määrän pisteitä omalle klaanilleen, häviäjä saa myös pisteitä.
Huom. Tällä hetkellä Clan Battlet eivät olet mahdollisia, koska Aeria on uusimassa klaanisysteemiä.


title: Soldier Front

text: Trainigissa eli harjoitustilassa voi harjoitella aseiden käyttöä ampumalla eri puolilla kenttää sijaitsevia maalitauluja. Trainingissa voi valita kentistä ainoastaan Shanghain tai Missile Basen. Aseet eivät hajoa, kun niitä käytettään harjoitustilassa


title: Soldier Front

text: Team Deatg Match -ottelussa tehtävänä on tuhota vastakkainen tiimi keräämällä 100 pistettä joka kierroksella (yhden vihollisen taposta saa 2 pistettä). Lisäpisteitä saa esim. tappamalla useita pelaajia peräjälkeen. Jos kuolet kierroksen aikana, pääset hetken odotuksen jälkeen takaisin peliin. Muita erikoisuuksia tässä pelimuodossa ovat mm., että kuollut vihollinen pudottaa ammuksia, jotka voit poimia. (Mene kyykkyyn ja katso ammuslaatikkoon ja paina E.) Myös jos sama pelaaja tappaa sinut 3 kertaa saman kierroksen aikana, lisätään tämä pelaaja "Hit List":iisi. Tämä tarkoittaa sitä, että näet kyseisen pelaajan nimen seinien läpi, kunnes olet tappanut tämän kerran (myös tästä saa lisäpisteen). Team Deathin kenttänä käytetään Factorya.


title: Soldier Front

text: Capture The Captain -muodossa tehtävänä on tuhota vastustajan kapteeni, joka kestää tuhat vahinkopistettä. Jos kuolet, ilmestyt hetken viiveen jälkeen takaisin peliin. Kapteenilla on lisäksi loputtomat ammukset sekä luonnottoman kokoinen pää. Tässä pelimuodossa voi käyttää kaikkia Team Battle -kenttiä. Capture The Captain -muodosta käytetään lyhennettä CTC.


title: Soldier Front

text: Horror Modissa pitää vain yksinkertaisesti selviytyä zombien hyökkäykseltä.


title: Soldier Front

text:
Kun avaat Soldier Frontin, sinulla on valittavanasi kolme eri aluetta: Eastern, Western ja Europe. Eastern serveri on USA:n itärannikolla ja on tarkoitettu pääosin Amerikan itärannikolla asuville. Western on taas länsirannikolla ja Europe keskellä sijaitsee Saksassa.
Kun olet valinnut alueen, sinulle tulee näkyviin 13 eri kanavaa ("channel"), joista kaksi on tarkoitettu aloittelijoille ja kaksi kehittyneemmille pelaajille. Loput vapaita channeleita, joissa voivat pelata sekä aloittelijat että kehittyneemmät, lukuun ottamatta kahta clan war channelia joissa voi pelata vain clan battlea. Jako aloittelijoihin ja kehittyneisiin pelaajiin tehdään sotilasarvon perusteella. Yhdelle kanavalle mahtuu 250 pelaajaa.


title: Soldier Front

text: Kun olet kanavalla, voit valita pelihuoneen johon menet. Näet jokaisesta huoneesta eri tietoja kuten kuinka monta pelaajaa huoneeseen mahtuu, onko huoneessa meneillään peli ("Gaming"), vai odotetaanko vielä pelin alkua ("Waiting"), kuinka monta pelaajaa huoneessa on (maksimimäärän huoneen ylläpitäjä voi itse päättää), huoneen nimen, mitä pelimuotoa pelataan, huoneen isännän ("host"). Näet myös onko huone salasanasuojattu ("Private"), vai avoin ("Open"), jolloin huoneeseen pääsee ilman salasanaa.


title: Soldier Front

text:
Kun olet huoneen sisällä, näet mitä kenttää tullaan pelaamaan (poikkeuksena on "All random" ja "Hot random" vaihtoehdot; "All randomissa" peli valitsee sattumanvaraisesti yhden mistä tahansa tasosta jota tullaan pelaamaam. "Hot randomissa" taas vaihtoehtoina ovat viisi pelatuinta karttaa), voit kirjoittaa huoneessa, näet kuinka monta erää pelataan ja onko "kolmannen persoonan näkökulma" ("3rd POV", engl. 3rd person view) kytketty päälle.
Jos olet huoneen isäntä, voit itse päättää kaiken edellä mainitun sekä potkia pelaajia ulos huoneesta ennen pelin alkua.


title: Soldier Front

text: Soldier Frontissa oli noin 30 000 klaania, mutta tällä hetkellä klaanisysteemi on pois käytöstä koska Aeria Games on uusimassa sen. Klaanit saavat pisteitä pelatuista klaaniotteluista. Eniten pisteitä kerännyt klaani oli pitkään MSFC (Mighty Sad Funpu Chicken). Suomesta on monia klaaneja, esim. Finland, joka on kaikkien aikojen paras suomalainen klaani, johon kuuluu legendaarisia pelaajia. Kuten [Fin]Snack joka on suomen ykköspyssy.


title: Soldier Front

text:
Soldier Frontissa voi ostaa erityyppisiä aseita, pääasiallisia aseita rynnäkkökivääreistä tarkkuusammunta-aseisiin sekä sivuaseita pistooleista haulikkoihin. Jokaisella aseella on tietty kestävyysmittarinsa. Mittarin mennessä täysin nollille, ase menettää kokonaan hallintansa, jolloin se ampuu mihin sattuu kuvaruudulla. Asetta voi korjata SP:n avulla. Korjatessa asetta mittari menee aina täysille, joten itse ei voi valita, kuinka paljon asetta haluaa korjata eikä kuinka isolla rahasummalla korjaa, vaan rahasumma riippuu siitä, kuinka huonossa kunnossa ase on ollut.
Lisää tietoa aseista löytää Aeria Gamesin Soldier Front-sivustolta.
Pelin eniten käytetyimmät aseet ovat M4A1 rynnäkkökivääri ja PSG-1 tarkka-ampujan kivääri.


title: Soldier Front

text: Soldier Frontissa on tällä hetkellä 22 kenttää, joissa on Team Battlessa ja Clan Battlessa eri tehtävät. Seuraavassa taulukossa on lueteltu kenttien nimet sekä mikä on niiden tehtävä Team/Clan Battlessa:


title: Soldier Front

text: Laajemman tietopaketin jokaisesta tasosta löytää Aeria Gamesin Soldier Front-sivustolta.


title: Soldier Front

text: Soldier Frontissa on tällä hetkellä kahdeksan eri asevoimaa, joilla voi pelata. Asevoimilla on eri ominaisuuksia kuten erilaisiin maastoihin sopeutuvat varusteet. SRG Forcessa pelattava henkilö on nainen, jolloin sen äänet ovat erilaiset, muiden asevoimien henkilöt ovat miehiä ja kaikki käyttävät samaa ääntä. Kaikki kahdeksan asevoimaa ovat alla olevassa luettelossa:


title: Frederick Reines

text: Frederick Reines (16. maaliskuuta 1918 – 26. elokuuta 1998) oli yhdysvaltalainen fyysikko. Reines ja Martin Perl saivat vuonna 1995 Nobelin fysiikanpalkinnon neutriinojen havaitsemiseen liittyvän työn tekemisestä.


title: Frederick Reines

text: Reines syntyi Patersonissa, New Jerseyn osavaltiossa. Reinesin vanhemmat olivat Neuvostoliitosta Yhdysvaltoihin muuttaneita juutalaisia maahanmuuttajia. Perheeseen kuului vanhempien lisäksi neljä lasta, joista Frederick oli nuorin. Perhe muutti New Yorkin osavaltiossa sijaitsevaan pieneen kylään, jossa Reines pääosin lapsuutensa vietti. Myöhemmin Reines asui North Bergenissä, New Jerseyssä. Reinesillä oli paljon harrastuksia kuten partio ja laulaminen.


title: Frederick Reines

text: Reines työskenteli Los Alamosin teoreettisessa yksikössä, oman ryhmän johtajana, Richard Feynmanin alaisena vuodesta 1944 alkaen. Reines ja hänen opiskeluystävänsä Clyde Cowan alkoivat työskennellä 1950-luvun alussa projektin parissa, jonka ansiosta vuonna 1956 tehtiin ensimmäiset havainnot neutriinoista. Neutriinot olivat olleet vain teoreettisia hiukkasia lähes kahdenkymmenen vuoden ajan kun Wolfgang Pauli selitti neutronin hajotessa protoniksi ja elektroniksi aiheutuneen energiahäviön neutriinojen avulla.


title: Anssi Karttunen

text:
Anssi Karttunen (s. 1960) on suomalainen sellisti. Hän esiintyy ympäri maailmaa solistina ja kamarimuusikkona.
Karttunen tulkitsee kaikkien aikakausien musiikkia ja on tehnyt yhteistyötä monien säveltäjien, muun muassa Luca Francesconin, Oliver Knussenin, Magnus Lindbergin, Kaija Saariahon, Tan Dunin, Pascal Dusapinin ja Rolf Wallinin kanssa. Hän on kantaesittänyt yli 170 sävellystä, joista 29 orkesterin kanssa.


title: Anssi Karttunen

text: Orkestereista, joiden kanssa Karttunen esiintyy mainittakon Philadelphian orkesteri, Bostonin sinfoniaorkesteri, Los Angelesin filharmonikot, Concertgebouw-orkesteri, Filarmonica della Scala, BBC:n sinfoniaorkesteri, Philharmonia-orkesteri, Orchestre de Paris ja NHK:n orkesteri. Kamarimusiikkia hän esittää muun muassa perustamassaan jousitriossa viulisti Ernst Kovacicin ja alttoviulisti Steven Dannin kanssa. Magnus Lindbergin kanssa Karttunen on esittänyt Dos Coyotes -resitaalia kymmeniä kertoja eri mantereilla. Karttunen esiintyy myös Tres Coyotes -yhtyeessä John Paul Jonesin ja Magnus Lindbergin kanssa.


title: Anssi Karttunen

text: Karttunen on sovittanut paljon musiikkia kamari- ja selloyhtyeille, muun muassa Johannes Brahmsin Pianokvinteton jousikvintetille ja Händel-variaatiot jousitriolle; Robert Schumannin Sellokonserton sellolle ja jousikvartetille; Magnus Lindbergin, Paavo Heinisen ja Peter Liebersonin teoksia, sekä argentiinalaisia ja suomalaisia tangoja selloyhtyeille. Hän on levyttänyt Tuija Hakkilan kanssa teoksia sellolle ja pianolle Ludwig van Beethovenista Jouni Kaipaiseen, moderneja sellokonserttoja muun muassa Esa-Pekka Salosen ja Christoph Eschenbachin kanssa, DVD:n Tan Dunin The Map -teoksesta sekä sooloselloteoksia Johann Sebastian Bachista Kaija Saariahoon.


title: Anssi Karttunen

text: Karttunen opettaa Pariisin École Normale de Musiquessa, pitää mestariluokkia säännöllisesti useissa maissa, kamarimusiikkikursseja (Domaine Forget, Yellow Barn), sekä uuden musiikin kursseja (Centre Acanthes, Britten-Pears School). Yhdessä Magnus Lindbergin ja Kaija Saariahon kanssa Karttunen perusti vuonna 2007 Creative Dialogue kurssin Santa Fessä Uudessa Meksikossa säveltäjille ja instrumentalisteille, kurssin järjestää Sibelius-Akatemia. Creative Dialogue järjestetään vuorovuosina Acequia Madre-talossa Santa Fessä ja Kallio-Kuninkalassa Suomessa.


title: Anssi Karttunen

text: Vuosina 1994–1998 Karttunen toimi Avanti! Kamariorkesterin ja Suvisoitto-festivaalin taiteellisena johtajana. Helsinki Biennalen taiteellinen johtaja hän oli vuosina 1995 ja 1997 ja Musica Nova Helsinki 2015-festivaalin johtaja. Karttunen oli London Sinfoniettan soolosellisti vuosina 1999–2005. Hän on esiintynyt kapellimestarina muun muassa Belgiassa, USA:ssa, Englannissa ja Hollannissa. Yhdessä Kaija Saariahon kanssa Karttunen perusti Petals-yhdistyksen, joka välittää internetin kautta CD-levyjä, nuotteja ja informaatiota musiikista, joka muuten ei löydä tietä yleisölleen.


title: Anssi Karttunen

text: Anssi Karttusen opettajia olivat muun muassa Erkki Rautio, William Pleeth, Jacqueline du Pré ja Tibor de Machula. Hän soittaa Francesco Ruggerin valmistamalla sellolla.


title: Anssi Karttunen

text: Anssi Karttunen asuu Pariisissa. Hän on naimisissa venezuelalais-suomalaisen taiteilijan Muriel von Braunin kanssa.


title: Opuntia

text: Opuntia voi viitata seuraaviin:


title: Hematospermia

text: Hematospermia merkitsee veren esiintymistä siemennesteessä.


title: Hematospermia

text: Tavallisesti hematospermia on vaaraton ja ohimenevä oire. Tyypillinen syy on virtsaputken vamma. Mahdollista on myös, että verisiemennesteisyyden takana on tulehdus esimerkiksi eturauhasessa. Tällöin ilmenee kuitenkin myös muita oireita.


title: Hematospermia

text: Harvinaisempi ja huomattavasti vakavampi mahdollinen selitys hematospermialle on kasvain, kuten kives- tai eturauhassyöpä.


title: Hematospermia

text: Verenohennuslääkkeet kasvattavat hematospermian riskiä. Oire on yleinen kaiken ikäisillä miehillä, ja sitä kuvaili jo Hippokrates.


title: The Somberlain

text: The Somberlain on Dissection-yhtyeen debyyttialbumi, joka julkaistiin vuonna 1993. Sen todettiin olevan erittäin vaikuttava julkaisu, jossa oli vaikutteita niin black metalista kuin melodisesta death metalistakin.


title: The Somberlain

text: "The Somberlain" on pääasiassa melodinen black metal -albumi, joskin se sisältää myös death metal -vaikutteita, täten tehden siitä yhden ensimmäisistä mustan death metalin (engl. "blackened death metal") albumeista. Dissection omisti The Somberlainin Euronymoukselle, joka murhattiin aiemmin samana vuonna.


title: The Somberlain

text: Albumin uudelleenjulkaisi vuonna 1997 Nuclear Blast Records ja uudestaan vuonna 2004 Black Lodge. Vuonna 2005 Black Lodge julkaisi 666 kappaleeseen rajoitetun erikoisversiopaketin levystä, joka sisälsi puiseen laatikkoon pakatun levyn, t-paidan ja tarran. Viimeisen uudelleenjulkaisun levystä teki vuonna 2006 The End Records: tupla-cd, sisältäen alkuperäisen albumin sekä julkaisemattomat livetaltioinnin vuodelta 1995, "Into Infinite Obscurity" EP:n, vuoden 1992 demon, "The Grief Prophecyn", harjoitustaltioinnin vuodelta 1990 sekä saman vuoden "Satanizedin" harjoitustaltioinnin. Kaikki materiaali on remasteroitua, paketti on pakattu slipcaseen ja sitä mainostetaan termillä "äärimmäinen uudelleenjulkaisu" ("Ultimate reissue"). The End Records teki samaan aikaan myös 2000 kappaleeseen rajoitetun gatefold-vinyylin, joka on musiikillisesti sama kuin tupla-cd-versiokin, mutta sisältää isokokoisen 20-sivuisen kansivihkosen.


title: The Somberlain

text: Tämä on yhtyeen ainoa albumi jolla esiintyy alkuperäinen kokoonpano. Kansitaiteen albumille teki Kristian Wåhlin.


title: Kitaluu

text: Kitaluu () on ihmisellä kallonpohjassa () sijaitseva pariton luu. Kitaluulla on kuutiomainen runko ja sen kummallakin puolella on kolme lisäkettä. Ulkonäöltään kitaluu muistuttaa perhosta. Kitaluun yläpinnalla sijaitsee muun muassa turkinsatula-niminen () syvennys (aivolisäkekuoppa), jossa sijaitsee aivolisäke. Kitaluu on yhteydessä kaikkiin muihin aivoja ympäröiviin kallon luihin.


title: Juhani Syrjä

text: Juhani Uolevi Syrjä (s. 7. kesäkuuta 1943 Juupajoki) on suomalainen kirjailija.


title: Juhani Syrjä

text: Syrjä kirjoitti ensimmäisen teoksensa "Neitsytpojan" työskennellessään Gummeruksella kustannusvirkailijana. Ennen kirjallista uraansa hän työskenteli muun muassa somistajana, tehdastyöläisenä, kartanpiirtäjänä ja mainostaiteilijana.


title: Juhani Syrjä

text: Esikoisteoksen päähenkilö on parikymppinen Pentti Saarinen, joka työskentelee TVH:n kovassa miesporukassa ja etsii samalla ominta miehuuttaan. Samantyyppisiä teemoja esiintyy Syrjän toisessa teoksessa "Pakenijat", jossa kaksi erilaista nuorta miestä pakenee poliisia ja tutkailee sisintään.


title: Juhani Syrjä

text: Syrjän tuotannossa esiintyy toistuvasti omaelämäkerrallisia aineksia. Hän kuvaa usein omaa elämänpolkuaan etsiviä miehiä, joille kaikkein ilmeisimmät ratkaisut eivät suo henkistä tyydytystä. Luonnon ja työn merkitys on keskeisellä sijalla.


title: Juhani Syrjä

text: Vuonna 1987 ilmestyneessä "Omenatarhassa", joka oli Finlandia-palkintoehdokkaana, luonnon kuvaukseen kietoutuu vahva eroottinen motiivi. Romaanissa kuvataan kahta maalle lähes luontaistalouteen muuttavaa nuorta perhettä ja luonnonläheisen idyllin vähittäistä särkymistä. "Kuikanpesässä" esiintyy samantyyppisiä motiiveja kuin "Omenatarhassa", tällä kertaa keski-ikäisen biologianopettajan näkökulmasta.


title: Juhani Syrjä

text: Syrjän tuotantoon kuuluu myös esseitä ja aforistisia kirjoituksia, joissa hän käsittelee suoremmassa muodossa samanlaisia teemoja kuin romaaneissaan: luonnon ja ihmisen suhdetta, miehen tehtävää, ihmisen luoman kulttuurin tilaa. "Minotauros"-teoksessa Syrjä käsittelee muun muassa psykoanalyyttisia näkemyksiä ja sadomasokistista viettiä oman elämänhistoriansa valossa.


title: Juhani Syrjä

text: Neljän romaanin mittainen "Juho-sarja" tunnetaan Juhani Syrjän teoksista luultavasti parhaiten. Syrjä on kirjoittanut romaanisarjan isänsä Juho Syrjän näkökulmasta. Ensimmäisessä romaanissa 18-vuotias Juho lähtee Suomen sisällissotaan ja siitä lähtien hänen elämäänsä kuvataan loppuun saakka. Romaanisarjaa on kiitetty muun muassa tarkasta työn kuvauksesta sekä yksilökohtaisesta näkökulmasta Suomen lähihistoriaan.


title: Juhani Syrjä

text: Juho-sarjan jälkeiset teokset "Juhani 2002: kirjailijan päiväkirja" sekä "Matkalla Ruijassa" on kirjoitettu läheltä päiväkohtaista arkea. "Kirjailijan päiväkirjassa" Syrjä kertoo päiväkirjamerkinnöin rehellisesti ja paikoin ironisesti sapattivuodestaan, joka kului paljolti luontoon liittyvien harrastusten parissa. "Matkalla Ruijassa" on kuvaus matkasta, jonka Syrjä teki vaimonsa kanssa Pohjois-Norjaan kveenien pariin perehtyäkseen heidän kieleensä ja elämänmuotoonsa.


title: Juhani Syrjä

text: Syrjä luetaan kirjailijana realismin tyylisuunnan edustajaksi. Hänen tekstilleen on tyypillistä myös luonnonromantiikka ja rehellinen itsetutkiskelu. Omina kirjallisina suosikkeinaan tai esikuvinaan Syrjä on maininnut muun muassa Aleksis Kiven, Pentti Haanpään, Timo K. Mukan ja Aksel Sandemosen.


title: Juhani Syrjä

text: Juhani Syrjä on toiminut vapaana kirjailijana vuodesta 1977 lähtien. Kirjailijan työnsä ohella hän on mm. opettanut kirjoittamista Oriveden opistossa. Syrjä asuu nykyisin Merikarvialla Kasalan kylässä. Kirjailija Jaakko Syrjä sekä pilapiirtäjä Seppo Syrjä ovat Juhanin veljiä, eli hän on Eppu Normaalin muusikoiden Mikko, Martti ja Aku Syrjän sekä käsikirjoittaja Heikki Syrjän setä.


title: Hermod

text: Hermod on skandinaavisen mytologian mukaan jumalien sanansaattaja ja Odinin ja Friggin poika.


title: Hermod

text: Balderin kuoleman jälkeen Hermod ilmoittautui vapaaehtoiseksi ratsastamaan Sleipnir -hevosella Helin valtakuntaan suostuttelemaan Heliä päästämään Balder takaisin. Hel asetti Balderin takaisinpääsylle ehdoksi, että kaikkien olisi surtava Balderin kuolemaa kaikissa yhdeksässä maailmassa, tai Balder jäisi ragnarökin koittamiseen asti Helin saliin.


title: Kymco

text: Kymco on "Kwang Yang Motor Co, Ltd":n käyttämä myyntinimike. Yhtiö valmistaa skoottereita, moottoripyöriä, ja mönkijöitä. Se on Taiwanin suurin ja yksi maailman suurimmista skoottereiden ja moottoripyörien valmistajista. Kymco perustettiin vuonna 1963 valmistamaan Hondan varaosia. Ensimmäinen moottoripyörä valmistui vuonna 1970 ja markkinointi "Kymco"-nimen alla alkoi vuonna 1992. Kymcon tehdas sijaitsee Kaohsiungissa Taiwanissa, ja työllistää noin 3400 ihmistä. Noin 480,000 ajoneuvoa valmistuu vuosittain. Kymcolla on tehtaita myös Indonesian Jakartassa, kuten myös Kiinassa:Shanghaissa ja Chengdussa.


title: Kymco

text: Kymcon Suomen maahantuoja on Masco Oy.


title: Kymco

text: 2000-luvulla Kymcon valmistamat 250 -kuutioiset nelitahtimoottorit ovat olleet suosittuja myös eri ATV-merkkien ja go-kart merkkien moottoreina. Kymcon valmistamaa 250cc moottoria ovat käyttäneet mm. Arctic Cat ja PGO -merkit. Kymco ja Kawasaki ovat investoineet yhteiseen moottoritehdashankkeeseen Kymcon Changzhoun tehtaalle Kiinassa. Tehtaan tuotanto käynnistyy 2010 aikana ja moottoreita tullaan käyttämään Kawasaki ja Kymco -merkkisten kaksipyöräisten voimanlähteinä. Kymco ja BMW ovat tehneet moottoriyhteistyötä Kymcon toimittaessa 449cc nelitahtimoottorin BMW:n G 450 X enduro pyörään.


title: Kymco

text: Australiassa Kymco-skoottereita myytiin nimellä Bug Scooters.


title: Pallerokaktukset

text: Pallerokaktukset ("Gymnocalycium") on noin 70 eteläamerikkalaisesta kaktuslajista muodostuva suku. Niiden esiintymisalue ulottuu Argentiinan, Paraguayn, Uruguayn, Bolivian ja Brasilian alueille, missä ne kasvavat merenpinnan tasolta aina 1000m korkeuteen saakka. Suvun lajit ovat verraten pieniä, pallomaisia ja läpimitaltaan 5–15 cm. Monet suvun lajit kukkivat helposti ja kukkien läpimitta vaihtelee 2,5–7,5 cm välillä. Kukat ovat vihertäviä, valkoisia, keltaisia tai punaisia ja onnistunutta kukintaa seuraavat kypsinä vihreät tai punaiset hedelmät.


title: Pallerokaktukset

text: Pallerokaktukset ovat matalakasvuisia, tavallisesti yksivartisia. Varsi on pallomainen, toisinaan päältä painunut, tai lyhyt ja lieriömäinen. Varressa on 4-15 uurretta, joskus enemmänkin, ja usein ne ovat spiraalimaisia, toisinaan nystyisiä. Areolit eli kääpiöversot, joihin piikit kiinnittyvät, ovat kookkaita. Varteen ei muodostu erilaistunutta vyöhykettä kukkia varten. Kukat sijaitsevat lähellä varren kärkeä, ja kasvi kukkii päivällä keväällä ja kesällä. Muodoltaan ne ovat suppilomaisia tai kellomaisia, väriltään valkoisia tai vaaleanpunaisia, joskus keltaisia tai punaisia. Kukan tyviosassa on muutama kookas, leveä, tylppä ja kalvoreunainen suomu. Heteet sijaitsevat kahtena kiehkurana, joista toinen ympäröi mesiäiskammiota ja toinen kiinnittyy kukan suulle. Hedelmä on pitkänomainen tai pallomainen, kuiva tai mehevä ja avautuu eri tavoin. Hedelmässä kukan jäänteet ovat jäljellä. Siemenet ovat äärimmäisen vaihtelevia eri pallerokaktuslajeilla.


title: Pallerokaktukset

text: Lajeja pallerokaktusten suvussa on seuraavat 71:


title: Pallerokaktukset

text: Kaupallisesti suvun tärkein laji on mansikkakaktuksen (mansikkapallerokaktus) ("Gymnocalycium mihanovichii") kokonaan kirkkaanpunainen mutaatio, jonka löysi japanilainen kaktuspuutarhuri kylvöksestään 1940-luvulla. Koska mansikkakaktuksella ei ole lainkaan lehtivihreää, se olisi elinkelvoton ellei sitä olisi ympätty kiinni vihreään, yhteyttämiskykyisen kaktukseen, joka tuottaa tarvittavat ravintoaineet. Mansikkakaktuksesta on olemassa monia erilaisia värimuotoja.


title: The Body Shop

text: The Body Shop on kansainvälinen kosmetiikka-alan yritys. Se toimii franchising-periaattella 60 maassa, ja sillä on yhteensä yli 3 000 liikettä. Suomessa The Body Shop on toiminut vuodesta 1981 lähtien, ja nykyisin Suomessa on 29 The Body Shop -myymälää.


title: The Body Shop

text: The Body Shopin perusti vuonna 1976 brittiläinen Anita Roddick, joka oli nähnyt samannimisen kosmetiikkapuodin Kalifornian Berkeleyssä vuosia aiemmin. Body shop tarkoittaa oikeastaan autojen peltikorjaamoa.


title: The Body Shop

text: Roddick korosti liiketoiminnassaan eläinkokeiden vastustamista, reilua kauppaa ja ympäristönsuojelua. The Body Shop markkinoi ennen kaikkea kasvispohjaisia ihonhoito- ja kosmetiikkatuotteita.


title: The Body Shop

text: Kosmetiikkajätti L’Oréal osti The Body Shopin vuonna 2006. Ketjun eettinen uskottavuus kärsi fuusiosta. Vuonna 2018 The Body Shopin on ostanut Natura Cosmeticos S.A.


title: Van Halen III

text:
Van Halen III on hard rock -yhtye Van Halenin yhdestoista studioalbumi vuodelta 1998. Se myi kultaa Yhdysvalloissa. Albumi on Van Halenin levyistä ainoa, jolla vokalistina laulaa Extreme-yhtyeen Gary Cherone. Albumin tunnetuin kappale lienee singlenäkin menestynyt "Without You", joka käväisi Mainstream Rock Tracks -listan ykkösenä. Kappale "Fire in the Hole" oli myös mukana "Tappava ase 4" -elokuvan soundtrackilla.Billboard (Pohjois-Amerikka)
Billboard (Pohjois-Amerikka)


title: Russell Alan Hulse

text: Russell Alan Hulse (s. 28. marraskuuta 1950) on yhdysvaltalainen fyysikko. Hulse ja Joseph Taylor saivat Nobelin fysiikanpalkinnon vuonna 1993 kaksoispulsareiden löytämisestä.


title: Russell Alan Hulse

text: Hulse syntyi New Yorkissa ja kävi koulua Bronx High School of Sciencessa ja Cooper Unionissa ennen muuttoa Massachusettsiin, jossa hän opiskeli University of Massachusetts Amherstissa. Massachusettsissa hän sai tohtorin arvon vuonna 1975.


title: Storm of the Light’s Bane

text: Storm of the Light's Bane on ruotsalaisen black/death metal -bändi Dissectionin vuonna 1995 julkaisema albumi, jota kuvaillaan At the Gatesin "Slaughter of the Soulin" rinnalla yhtenä genrensä vaikuttavimmista ja suosituimmista albumeista.


title: Storm of the Light’s Bane

text: Kappaleiden kirjoittamisessa käytettiin lähinnä death metal -vaikutteita, lo-fi -tuotanto, tremolopainotteiset avoimet soinnut ja laulaja-kitaristi Jon Nödtveidtin raspiset vokaalit johtivat bändin tyyliä sanottavan joskus mustaksi death metaliksi (engl. "blackened death metal"), eli black metalia ja death metalia yhdisteleväksi musiikiksi.


title: Storm of the Light’s Bane

text: Tämä albumi oli yhtyeen viimeinen pitkäsoitto ennen Nödtveidtin murhatuomiota vuonna 1997.


title: Storm of the Light’s Bane

text: Storm of the Light's Bane uudelleenjulkaistiin digipack-versiona jossa oli bonus-kappaleina vuoden 1996 EP:n, Where Dead Angels Lien, kappaleet. Vuonna 2006, The End Records julkaisi tupla-cd:n, sisältäen alkuperäisen albumin, Where Dead Angels Lien sekä julkaisemattoman EP:n vuodelta 1994, joka sisältää kaksi albumin kappaletta että "vaihtoehtoisen miksauksen" koko albumista, kaikki nämä remasteroituna ja pakattuna slipcase-kuoreen. The End Records teki samaan aikaan myös 2000 kappaleeseen rajoitetun gatefold-vinyylin, joka on musiikillisesti sama kuin tupla-cd-versiokin, mutta sisältää isokokoisen 20-sivuisen kansivihkosen.


title: Storm of the Light’s Bane

text: Kuten ensimmäiseenkin albumiin, myös tähän albumiin kansitaiteen teki Kristian Wåhlin.


title: Marjatta Kallio

text: Marjatta Elina Kallio (10. helmikuuta 1924 Tampere – 7. heinäkuuta 2003 Espoo) oli suomalainen näyttelijä ja laulaja. Hän työskenteli Helsingin kaupunginteatterin riveissä yli neljännesvuosisadan. Hänet muistetaan erityisesti pirteiden naisosien tulkitsijana. Kallion ensimmäinen aviopuoliso oli näyttelijä-lavastaja Kai Lappalainen 1953–1960 ja toinen puoliso näyttelijä Saulo Haarla 1961–1965. Molemmat liitot päättyivät eroon.


title: Marjatta Kallio

text: Kallio oli taitava komedienne, ja hänen roolityöskentelynsä oli yhtaikaa kepeää ja keskittynyttä. Hänet muistetaan erityisesti naispääosistaan Ville Salmisen Karjala-trilogian elokuvissa "Säkkijärven polkka" ja "Anu ja Mikko", Valentin Vaalan ohjaamassa satiirisessa komediassa "Yhteinen vaimomme", Aarne Tarkaksen sotilasfarssissa "Vatsa sisään, rinta ulos!" ja Matti Kassilan komediassa "Syntipukki". Niin ikään hän näytteli sivuroolia Kassilan elokuvassa "Isän vanha ja uusi". Kallio teki viimeisen elokuvaroolinsa 1968, mutta jatkoi edelleen teatterityötään, kunnes jäi eläkkeelle terveydellisistä syistä vuonna 1976.


title: Marjatta Kallio

text: Marjatta Kallio oli Tampereen Teatterin näyttelijänä vuosina 1946–1949. Helsingin kaupunginteatterin riveissä hän oli 1949–1976. Hän niitti mainetta varsinkin musikaaleissa ja komedioissa. Hän näytteli muun muassa Pirkko Raition eroajaisnäytelmässä "Edvardin lapset", jossa hän oli yksi lapsista, kaksi muuta olivat Martti Katajisto ja Usko Kantola. Vakavampia rooleja hän teki Kansanteatterin näytelmissä, kuten Lorcan "Bernarda Alban talo" ja Eila Pennasen esikoisnäytelmässä "Aurinkomatka". "Niskavuoren Hetan" ensi-illassa Kallio näytteli Hetan toista tytärtä Kerttu Harjulaa, kuten samannimisessä elokuvaversiossakin. Kallion ura näyttämöllä, televisiossa ja valkokankaalla päättyi hänen jäätyään sairaseläkkeelle 52-vuotiaana sydänvaivojen takia.


title: Marjatta Kallio

text: Kallion elokuvaura alkoi 1951 pikkuosilla elokuvissa "Vihaan sinua – rakas" ja "Tytön huivi". Seuraavana vuonna hän tulkitsi Hetan ujompaa tytärtä Kerttua "Niskavuori"-elokuvassa. Elokuvassa "Yhteinen vaimomme" hän näyttelee yhteisvaimo Jenniä. Matti Kassilan elokuvassa "Syntipukki" Kallio vetää elokuvan kakkosjuonta tasokkaana myyjätär Irja Salona. "Ei ruumiita makuuhuoneeseen" -elokuvassa (1959) Marjatta Kalliolla on eroottisesti latautunut sivuosa mademoiselle Miminä, joka huumaa rohkealla tanssillaan Helge Heralan tulkitseman poikamiehen. Viimeinen merkittävä rooli Kalliolla on elokuvassa "Älä nuolase..." (1962) pirteänä seurapiirineitona. Hänen viimeiseksi valkokangasroolikseen jäi näyttäytyminen elokuvassa "Äl' yli päästä perhanaa" (1968), jossa hän näyttelee televisiota katsovaa perheenäitiä. Perheenisää näyttelee Olavi Ahonen.


title: Marjatta Kallio

text: Television puolella näyttelijätär muistetaan 1970-luvulta sarjanäytelmän "Eeva" nimiroolista, jossa Kallio esitti ”keski-ikäistä, erittäin hyvin säilynyttä Eeva Kesästä”.


title: Marjatta Kallio

text: Marjatta Kallio esiintyi myös radiokuunnelmissa. Hänellä oli muun muassa Orava Nappisilmän rooli Yleisradion Radioteatterin kuunnelmassa "Noita Nokinenä". Itse noitaa esitti Marja Korhonen. Kallion laulajanuralta on tallennettu kappaleet ”Blues sateessa”, ”Liisankatu”, ”Olenko minä minä”, ”Puhallinsekstetti”, ”Ruma Elsa” ja ”Ruusukvartetti”. Laulut äänitettiin 1960, ne sävelsi Jorma Panula ja sanoittivat Saulo Haarla sekä Ensio Rislakki.


title: Marjatta Kallio

text: Marjatta Kallio kuoli 79-vuotiaana Jorvin sairaalassa Espoossa 7. heinäkuuta 2003.


title: Marjatta Kallio

text: Marjatta Kallion näyttämötehtäviä ovat muun muassa:


title: Bernard Bailyn

text: Bernard Bailyn (s. 1922, Connecticut) on yhdysvaltalainen historiantutkija. Hän on toiminut Harvardin yliopiston professorina vuodesta 1953 ja voittanut Pulitzerin historianpalkinnon kahdesti (1968 ja 1987).


title: Bernard Bailyn

text: Bailyn on julkaissut lukuisia Yhdysvaltain historiaa käsitteleviä teoksia. Kirjallaan "The Ideological Origins of the American Revolution" hän voitti vuonna 1968 Bancroft-palkinnon.


title: Swedbank

text: Swedbank (aiemmin "FöreningsSparbanken") on ruotsalainen liikepankki, joka on yksi suurimpia pankkikonserneja Pohjoismaissa ja Baltiassa. Taseella mitattuna (263,66 mrd. USD) Swedbank luokiteltiin vuonna 2015 maailman 88. suurimmaksi julkisesti noteeratuksi pankiksi.


title: Swedbank

text: Swedbankin juuret ovat 1800-luvun säästöpankkiliikkeessä, ja yhtiön historian voidaan katsoa alkaneen Göteborgiin vuonna 1820 perustetusta Ruotsin ensimmäisestä säästöpankista. Nykymuotoinen Swedbank-konserni syntyi vuonna 1997, kun "Föreningsbanken" ja "Sparbanken Sverige" yhdistyivät. Fuusion jälkeen pankki käytti nimeä "FöreningsSparbanken" vuoteen 2006, jolloin nimeksi vaihtui nykyinen Swedbank. Aiemmin pankki oli käyttänyt Swedbank-nimeä vain kansainvälisissä yhteyksissä.


title: Swedbank

text: FöreningsSparbanken yritti yhdistyä vuonna 2001 kilpailijansa SEB:n kanssa, mutta EU:n komissio esitti pankkien fuusiosuunnitelmaan niin suuria muutoksia, että pankit päättivät luopua hankkeesta.


title: Swedbank

text: Pankki laajensi toimintaansa Baltian maihin vuonna 2004 ostettuaan paikallisen Hansabankin koko osakekannan. Vuonna 2007 Swedbank laajentui Ukrainaan ostamalla paikallisen TAS-Kommerzbankin yhteensä 735 miljoonan dollarin kauppahinnalla.


title: Swedbank

text: Swedbankin toimitusjohtajaksi nimitettiin perintäyhtiö Intrum Justitian toimitusjohtaja Michael Wolf marraskuussa 2008. Yllättäen helmikuussa 2016 hallitus erotti Wolfin, ja häntä syytettiin vuonna 2013 tapahtuneista sisäpiirikaupoista. Poliisitutkinnan jälkeen huhtikuussa 2016 Wolf vapautettiin kaikista syytteistä. Wolfin seuraajaksi pankin väliaikaiseksi toimitusjohtajaksi tuli Birgitte Bonnesen, joka nimitettiin tehtävään lopulta pysyvästi huhtikuussa 2016.


title: Swedbank

text: Wolfin aikana Swedbank muun muassa päätti strategiassaan keskittyä Ruotsin ja Baltian maiden markkinoihin. Pankki luopui toiminnoistaan Venäjällä ja Ukrainassa huhtikuussa 2013, mikä Wolfin mukaan oli viimeinen askel Swedbankin strategiassa. Ukrainan tytäryhtiönsä Swedbank myi paikallisen Delta Bankin enemmistöomistajalle Mykola Lagunille, kun taas Venäjällä toiminta lakkasi kokonaan.


title: Metsäkaktukset

text: Metsäkaktukset ("Hylocereus") on huonosti tunnettu suku kaktuksia, jotka kukkivat öisin, sillä lepakot ovat niiden tyypillisiä pölyttäjiä.


title: Metsäkaktukset

text: Suvun lajit muistuttavat läheisesti yökaktuksia ("Selenicereus"), ja jotkut lajit tunnetaankin myös "Selenicereus"-nimellä. Esiintymisalue on laaja kattaen trooppisen Keski-Amerikan, Etelä-Amerikan pohjoisosat sekä Karibianmeren saaria. Lajit ovat nopeakasvuisia ja useimmat myös vanhemmiten varsin suurikokoisia epifyyttejä. Kukat ovat erittäin kookkaita, yleensä 20–30 senttimetriä pitkiä ("H. "eli" Selenicereus megalanthuksella" jopa 38 cm, ks. yökaktukset). Hedelmät ovat syötäviä.


title: Metsäkaktukset

text: Metsäkaktukset ovat kiipeileviä köynnöksiä tai epifyyttejä eli päällyskasveja, runsaasti haaroittuvia, pensasmaisia ja usein ilmajuurellisia. Ne ovat varsin kookkaita ja voivat kasvaa kymmenenkin metrin pituisiksi. Varsi on tavallisesti kolmipalteinen tai kolmisärmäinen, nivelikäs, vihreä ja usein harmahtava sekä reunoiltaan kova. Areoleissa on lyhyttä villakarvaa. Piikit ovat lyhyitä ja harvalukuisia tai puuttuvat tyystin. Kukat ovat hyvin suuria, suppilomaisia, tavallisesti yöllä kukkivia, valkoisia tai harvoin punaisia. Pohjusmalja ja perikarpelli ovat tukevia, ja niissä on leveitä, kolmiomaisia ja lehtimäisiä suomuja. Kookas hedelmä on pallomainen tai pitkänomainen, tavallisesti punainen, mehevä, leveiden suomujen peittämä, usein syötävä ja epäsäännöllisesti avautuva; hedelmässä voi olla jäljellä kukan jäänteitä. Siemenet ovat pieniä, pitkänomaisia tai munuaisen muotoisia, kiiltävän mustia ja toisinaan sileitä.


title: Metsäkaktukset

text: Metsäkaktukset ovat kotoisin Etelä-Meksikosta Etelä-Amerikan pohjoisosiin ulottuvalta ja Karibian alueelta.


title: Metsäkaktukset

text: Suvun tärkeimpiä lajeja kasvatetaan Suomessakin usein myytävien hedelmien vuoksi. Erityisesti Kaakkois-Aasiassa viljeltävän "Hylocereus undulatuksen" hedelmä tunnetaan punaisena pitahayana. Keltaisen pitahayan nimellä puolestaan myydään "Hylocereus megalanthuksen" (= "Selenicereus megalanthus", ks. yökaktukset) hedelmiä.


title: Metsäkaktukset

text: Metsäkaktuksia tunnetaan kaikkiaan 18 lajia.


title: Ion Rațiu

text: Ion Rațiu (6. kesäkuuta 1917 – 17. tammikuuta 2000) oli romanialainen poliitikko.


title: Ion Rațiu

text: Rațiu syntyi Turdassa ja vietti vuodet 1940–1990 Yhdistyneessä kuningaskunnassa. Palattuaan Romaniaan hän oli vuoden 1990 vaaleissa Partidul Național Țărănesc -puolueen presidenttiehdokkaana, mutta sai vain 4,29 % äänistä. Kansanedustajaksi hänet valittiin 1990, 1992 ja 1996. Hän perusti vuonna 1991 Cotidianul-sanomalehden.


title: Ion Rațiu

text: Rațiun vanhemmat olivat tohtori Augustin Ratiu ja Eugenia Turcu. Hän meni naimisiin englantilaisen naisen kanssa ja sai kaksi lasta. Hän kuoli 82 vuoden iässä tammikuussa 2000.


title: James Watson Cronin

text: James Watson Cronin (29. syyskuuta 1931 Chicago, Illinois – 25. elokuuta 2016) oli yhdysvaltalainen ydinfyysikko. Cronin ja Val Fitch saivat Nobelin fysiikanpalkinnon vuonna 1980 löydettyään vuonna 1964 tutkimalla kaoneja poikkeuksia symmetriaperiaatteesta, ja näin he loivat pohjan CP-rikolle.


title: James Watson Cronin

text: Cronin syntyi Chicagossa, Illinois’n osavaltiossa. Hän opiskeli Southern Methodist Universityssä, Dallasissa.


title: NetHawk

text: NetHawk Oyj oli Oulussa kotipaikkaansa pitävä informaatioteknologian yritys, joka perustettiin vuonna 1991 nimellä "X-Net". Vuonna 2010 kanadalainen EXFO osti NetHawkin.


title: NetHawk

text: Vuonna 2000 X-Net osti "Kaski Tech Oy:n". Yritys otti uuden nimen NetHawk Oy vuoden 2001 alusta. Julkiseksi osakeyhtiöksi yritys rekisteröitiin 6. kesäkuuta 2002. Vuonna 2005 NetHawk osti yhdysvaltalaisen ipNetfusion Inc-yrityksen.


title: NetHawk

text: NetHawk on erikoistunut langattomien verkkojen (GSM, GPRS, W-CDMA, EDGE, WiMAX ) ja niiden prokollien (VoIP, SS7) analysointi- ja testaustuotteisiin. NetHawk tarjoaa matkapuhelinverkko-operaattoreille ja laitevalmistajille ohjelmistotuotteita, järjestelmiä, sekä palveluja mittaus- ja testaustarpeisiin maailmanlaajuisesti.


title: Singaporen taistelu

text: Singaporen taistelu käytiin toisessa maailmansodassa osana Tyynenmeren sotaa 8.–15. helmikuuta 1942. Japanilaiset voittivat taistelun ja miehittivät Singaporen.


title: Singaporen taistelu

text: Britit aloittivat laivastotukikohdan rakentamisen Singaporeen 1923 ja se valmistui 1941. Tukikohta oli suunniteltu kestämään piiritystä, kunnes brittilaivasto ehtisi Euroopasta paikalle. Useimmat singaporelaiset pitivät linnoitusta voittamattomana, sillä mahdollisen hyökkäyksen oletettiin tulevan etelästä ja mereltä. Tukikohdan ja saaren etelärannan puolustusvarustus oli vahva. Britannian taistelulaiva "Prince of Wales" ja taisteluristeilijä "Repulse" olivat saapuneet Singaporeen 2. joulukuuta 1941, mikä oli omiaan nostattamaan optimistista asennetta. Brittijoukkojen lisäksi saarella oli neljä pataljoonaa paikallisia vapaaehtoisia. Singaporen aasialaisia ei kuitenkaan hyväksytty vapaaehtoisiksi, sillä siirtomaahallinto ei pitänyt heitä luotettavina.


title: Singaporen taistelu

text: 8. joulukuuta 1941 kenraaliluutnantti Tomoyuki Yamashitan johtama 25. armeija nousi maihin Etelä-Thaimaan Songkhlassa ja Patanissa sekä Pohjois-Malesian Kota Bharussa, jonka brittiläisen lentotukikohdan japanilaiset valloittivat jo samana päivänä. Singaporen ilmapommitukset alkoivat myös samana päivänä. Vailla minkäänlaista ilmasuojaa "Prince of Wales" ja "Repulse" yrittivät iskeä japanilaisten maihinnousulaivaston kimppuun, mutta japanilaisten lentokoneet huomasivat ne ja 10. joulukuuta ne upotettiin pommeilla ja torpedoilla.


title: Singaporen taistelu

text: Japanilaiset etenivät nopeasti kohti etelää. Penang antautui 18. joulukuuta, Kuala Lumpur 11. tammikuuta 1942, Malakka 15. tammikuuta ja Johor Bahrun 31. tammikuuta. Kun britit ylittivät Johorensalmen, he tuhosivat Singaporen saaren Johor Bahruun yhdistävän pengertien.


title: Singaporen taistelu

text: Japanilaiset olivat jatkaneet Singaporen ilmapommituksia tammikuussa 1942 lähes päivittäin. Niemimaalta Singaporeen tulleet pakolaiset olivat kaksinkertaistaneet kaupungin väkiluvun yli miljoonaan. Singaporen kuvernööri oli myös sallinut kiinalaisten vapaaehtoisjoukkojen muodostamisen, sillä huhut japanilaisten tavasta kohdella Malaijan kiinalaisia oli saanut Singaporen kiinalaiset puolustustahtoisiksi.


title: Singaporen taistelu

text: Helmikuun 1942 alkupäivinä Yamashitan johtamien japanilaisjoukkojen vahvuus Johor Bahrussa oli noin 30 000 miestä. Japanilaisjoukoilla oli puutetta niin aseista, ammuksista, polttoaineesta kuin ruoastakin. Japanilaisilla oli kuitenkin edelleen hallussa alueen ilmaherruus.


title: Singaporen taistelu

text: Kenraaliluutnantti Arthur E. Percivalin joukoissa oli 70 000 aseistettua miestä. Percivalin taktiikkana oli puolustaa koko Singaporen ja Malaijan välistä rantaviivaa ja siksi joukot sijoitettiin kolmelle eri lohkolle. Kenraalimajuri Gordon Bennettin johtamat australialaisjoukot vastasivat länsilohkosta, brittiläiset 11. ja 18. divisioona olivat pohjoislohkolla ja jäljelle jääneet joukot olivat vastuussa etelälohkossa.


title: Singaporen taistelu

text: Yamashita oli tietoinen liittoutuneiden ylivoimasta ja siksi hän aloitti hämäysoperaation 5. helmikuuta. Brittien laivastotukikohdan vastarannalle tehtiin valeleirejä ja päiväsaikaan itään päin siirretyt joukot palasivat pimeyden turvin takaisin. Operaation tarkoituksena oli antaa mielikuvat siitä, että japanilaiset hyökkäisivät Singaporeen idästä pienen Pulau Ubinin saaren kautta.


title: Singaporen taistelu

text: Hämäyksellä oli toivottu vaikutus, sillä Percival keskitti voimavaroja pohjoislohkolle. Länsilohkon australialaiset olivat raportoineet japanilaisten joukkojen liikkeistä vastarannalla ja tiedustelupartio vahvisti nämä tiedot. Tiedustelupartio ei kuitenkaan ollut havainnut maihinnousukalustoa, joten japanilaiset saattoivat jatkaa rauhassa hyökkäyksen valmistelua. Kun Percival vihdoin päätti keskittää voimavarat länsilohkolle, aika ei enää riittänyt.


title: Singaporen taistelu

text: Helmikuun 8. päivän aamuna japanilaiset avasivat voimakkaan tykistötulen Singaporen saarelle. Samaan aikaan ilmavoimat pommittavat australialaisten päämajaa länsilohkolla. Tykistötulitus ja pommitukset kiihtyivät päivän mittaan ja 4 000 japanilaisen vahvuinen joukko aloitti maihinnousun illalla. Australialaisten onnistui torjua ensimmäiset maihinnousujoukot, mutta lännempänä japanilaisjoukkojen maihinnousu onnistui ja keskiyöhön mennessä heillä oli sillanpääasema saarella.


title: Singaporen taistelu

text: Pommitukset toivat myös ankaran takaiskun, koska tuhoutuneista öljysäiliöistä valui palavaa öljyä polttaen maihinnousevia japanilaisia. Vielä tässä vaiheessa sillanpää oli pidetty kurissa. Silloin Bennet lähetti joukoilleen viestin, että Percival olisi päättänyt vetää joukkonsa puolustukseen etelämmäksi. Liittoutuneet vetäytyivät ja japanilaiset valloittivat suuremman osan saarta. Ankaria taisteluja syntyi vesisäiliöistä ja kaupungin pohjoispäädystä. Lopulta vesisäiliöt menetettiin ja liittoutuneet saarrettiin kaupunkiin.


title: Singaporen taistelu

text: Paniikki valtasi kaupungin. Kaduilla jotkut australialaiset sotilaat ryhtyivät juopottelemaan ja rosvoamaan. Siviilejä alettiin evakuoida. Pääministeri Winston Churchill oli käskenyt Percivalia taistelemaan viimeiseen asti, mutta vesisäiliöiden menettämisen johdosta hän päätti lähestyä japanilaisia aselepolipun kanssa. Oli 14. helmikuuta. Japanilaiset olivat kärsineet raskaita tappioita ja olivat jo valmiita luovuttamaan, mutta Percivalin heikkous kannusti heitä jatkamaan. Lopulta Percival antautui ehdoitta 15. helmikuuta 1942. Singaporen taistelu oli ohi.


title: Singaporen taistelu

text: Percivalin antautuminen oli sotilaallinen katastrofi. Kymmeniä tuhansia brittisotilaita joutui japanilaisten sotavankeuteen. Singaporen menetys oli myös Britannian yksi mustimmista ja häpeällisimmistä hetkistä toisessa maailmansodassa. Britit tekivät puolustuksessa lähes kaikki mahdolliset virheet, muun muassa rannikkolinnakkeet eivät pystyneet ampumaan lainkaan mantereelle päin, vaikka vihollinen tuli juuri sieltä. Myös se seikka, että japanilaiset voisivat kiertää brittien asemat soiden läpi jätettiin huomioimatta. Oli myös huolimatonta lähettää uusi taistelulaiva ilman ilmatukea taistelualueelle. Briteillä oli lukumääräinen ylivoima ja huolto kunnossa, toisin kuin japanilaisilla, joiden oli määrä hankkia täydennykset viholliselta. Britannian siirtomaa-ajoilta periytynyt maine oli nyt mennyttä.


title: Melankolinen masennus

text: Melankolinen masennus tai "masennus melankolisilla piirteillä" on masennuksen alatyyppi, jonka tunnuspiirteinä ovat kyvyttömyys tuntea mielihyvää positiivisista asioista yhdistettynä fyysiseen levottomuuteen, unettomuuteen, tai vähentyneeseen ruokahaluun. Noin 10%:lla masennuksesta kärsivillä on melankolinen masennus.


title: Melankolinen masennus

text: DSM-IV-TR määrittelee melankolisen masennuksen masennuksen alatyypiksi, jonka tunnuspiirteet ovat:


title: Irina Zahharenkova

text: Irina Zahharenkova (, s. 23. helmikuuta 1976 Kaliningrad) on virolainen pianisti ja cembalisti, joka asuu nykyisin Suomessa.


title: Irina Zahharenkova

text: Zahharenkova valmistui musiikin maisteriksi Viron musiikkiakatemiasta opettajinaan Lilian Semper ja Maris Valk-Falk. Hän jatkoi opintojaan Sibelius-Akatemiassa Hui-Ying Liu-Tawaststjernan johdolla. Hän on yksi oman sukupolvensa palkituimmista nuorista pianisteista maailmassa.


title: Clara Haskil

text: Clara Haskil (7. tammikuuta 1895 – 7. joulukuuta 1960) oli romanialainen pianisti. Hänet tunnetaan varsinkin klassismin ja varhaisen romantiikan ajan taidemusiikin, kuten Wolfgang Amadeus Mozartin tuotannon tulkitsijana.


title: Clara Haskil

text: Haskil syntyi Bukarestissa. Hän opiskeli Wienissä Richard Robertin johdolla sekä lyhyesti Ferruccio Busonin johdolla. Hän pääsi 10-vuotiaana Pariisin konservatorioon, jossa hänen opettajiensa joukossa oli Alfred Cortot. Hänen uraansa vaikeutti merkittävissä määrin skolioosi. Hän alkoi kuitenkin saavuttaa jälleen arvostusta toisen maailmansodan jälkeen mm. Alankomaissa vuonna 1949 tehdyn kiertueen myötä.


title: Clara Haskil

text: Haskil oli erittäin menestyksekäs kamarimuusikko ja teki yhteistyötä muun muassa George Enescun, Eugène Ysaÿen, Pablo Casalsin ja Arthur Grumiaux'n kanssa. Hän kuoli Brysselissä sattuneesta tapaturmasta koituneisiin vammoihin. Hänen olisi ollut seuraavana päivänä tarkoitus pitää konsertti Arthur Grumiaux’n kanssa.


title: Horst Ludwig Störmer

text: Horst Ludwig Störmer (s. 6. huhtikuuta 1949) on saksalainen fyysikko. Störmer, Robert Laughlin ja Daniel Tsui saivat Nobelin fysiikanpalkinnon vuonna 1998 murtokvantittuneen Hallin ilmiön löydöstä. Störmer ei itse ollut suorittamassa koetta, jossa murtokvantittunut Hallin ilmiö löydettiin, vaan selitti ilmiön, josta hän sai palkinnon.


title: Daelim Motor

text: Daelim Motor Company on Daelim Groupiin kuuluva eteläkorealainen moottoripyöriä (alle 250cc), skoottereita ja mönkijöitä valmistava yritys. Daelim Motor Companyn päämaja sijaitsee Gyeongsangnam-dossa. Changwonissa sijaitsevissa tehtaissa valmistuu joka vuosi 300 000 ajoneuvoa. Tuotanto aloitettiin vuonna 1962.


title: Daelim Motor

text: Daelimin Suomen maahantuoja on Tuonti-Nakkila Oy.


title: Kivikukat

text: Kivikukat ("Lithops") tai ”elävät kivet” on Etelä-Afrikassa ja Namibiassa esiintyvä päivikkikasvisuku. Kasvit ovat saaneet nimensä tavastaan välttää syödyksi tuleminen naamioitumalla kiviksi. Naamioituminen on sikäli tehokasta, että sukuun kuuluvan kasvin kuvasi ensimmäisenä englantilainen tutkimusmatkailija William John Burchell vasta vuonna 1811.